Pakai baju Melayu, kopiah buat aksi ‘wheelie’
Oleh ROHANA MOHD. NAWI

16 April 2022, 5:23 pm
KOTA BHARU – Seorang lelaki memakai baju Melayu dan kopiah dicekup selepas melakukan aksi ‘wheelie’ semasa menunggang motosikal di Jalan Pangkal Kala, Pasir Mas dekat sini semalam.
Lelaki berusia 23 tahun itu ditahan kira-kira pukul 6.30 petang selepas dia dipercayai baru selesai menghantar juadah berbuka yang dipesan oleh pelanggan dari kedai makan ibunya.
Ketua Jabatan Siasatan dan Penguatkuasaan Trafik Kelantan, Superintendan Shuhaimi Jusoh berkata, polis melihat lelaki tersebut melakukan aksi berbahaya itu semasa menjalankan operasi Op Samseng Jalanan bermula pukul 5 petang hingga 10 malam.
Katanya, polis turut menemui sebutir pil kuda di dalam kotak rokok yang ada bersama suspek semasa pemeriksaan dijalankan.
“Kita turut merampas motosikal jenis Honda C70 yang ditunggang suspek untuk siasatan lanjut.
“Kes disiasat mengikut Seksyen 42(1) Akta Pengangkutan Jalan 1987 dan Seksyen 12(2) Akta Dadah Berbahaya 1952,” katanya ketika dihubungi Kosmo di sini, hari ini.

Dalam perkembangan sama, menurut Shuhaimi, sebanyak 35 motosikal diperiksa dan 29 saman pelbagai kesalahan trafik dikeluarkan dalam operasi itu. – KOSMO! ONLINE


Chihuahua usia 21 tahun disahkan anjing tertua di dunia
Oleh KOSMO!

16 April 2022, 6:30 pm
TALLAHASSEE, FLORIDA – Seekor anjing baka Chihuahua di negeri Florida, Amerika Syarikat (AS) disahkan oleh Guinness World Records sebagai anjing tertua di dunia setelah hidup selama 21 tahun dan 66 hari, lapor agensi berita United Press International (UPI) semalam.
Pemilik anjing itu, Gisela Shore berkata, dia mengambil anjingnya, TobyKeith untuk dijadikan haiwan peliharaan ketika ia berusia lapan bulan.
“Saya ialah sukarelawan di Peggy Adams Animal Rescue dan salah seorang pekerja memberitahu saya tentang pasangan warga emas yang mahu menyerahkan anak anjing kerana mereka tidak dapat menjaganya lagi.
“Saya bertemu dengan pasangan warga emas itu dan diperkenalkan kepada seekor chihuahua kecil berwarna coklat. Mereka  menamakannya Peanut Butter dan saya kemudian menukar namanya kepada TobyKeith,” kata Shore kepada Guinness World Records.
Shore berkata, dia mula menyedari TobyKeith mungkin anjing tertua di dunia apabila ia berusia 20 tahun.
Guinness mengesahkan umur TobyKeith 21 tahun dan 66 hari pada 16 Mac lalu dan mengisytiharkan statusnya sebagai anjing tertua yang masih hidup. Anjing baka Chihuahua biasanya hidup selama 12 hingga 18 tahun.

“Orang ramai tidak percaya betapa sihat ia pada usianya,’’ jelas Shore.
Anjing tertua pernah direkodkan sebelum ini adalah seekor anjing Australia bernama Bluey. Ia mati pada usia 29 tahun dan lima bulan pada 14 November 1939. – Agensi


Hujan lebat diramal melanda 11 negeri petang ini
Oleh NUR HUDA MUSA

16 April 2022, 5:49 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di 11 negeri sehingga pukul 7 petang ini.
MetMalaysia dalam satu kenyataan berkata, amaran itu dikeluarkan di seluruh Pulau Pinang serta beberapa daerah di Kedah, Perak, Kelantan, Terengganu, Pahang, Selangor, Negeri Sembilan, Johor, Sabah dan Sarawak.
“Amaran cuaca itu dikeluarkan bagi daerah Padang Terap, Sik, Baling, Kulim dan Bandar Baharu di Kedah.
“Manakala Perak di Kerian, Larut, Matang Dan Selama, Hulu Perak, Manjung, Perak Tengah, Bagan Datuk dan Hilir Perak,” kata kenyataan itu hari ini.
Menurut MetMalaysia, amaran sama turut dikeluarkan terhadap beberapa daerah di Kelantan iaitu Jeli, Kuala Krai dan Gua Musang.
“Amaran turut dikeluarkan bagi daerah Besut dan Setiu, Terengganu, manakala Pahang di Tanah Tinggi Cameron, Lipis dan Kuantan.

“MetMalaysia juga meramalkan cuaca sama di Selangor melibatkan Sabak Bernam, Kuala Selangor dan Hulu Langat,” tambah kenyataan itu.
Selain itu, bagi Negeri Sembilan amaran berkenaan dikeluarkan bagi daerah Jelebu, Seremban, Kuala Pilah dan Jempol.
“Cuaca sama juga dijangka berlaku di Mersing dan Kota Tinggi, Johor, manakala Sarawak di Kuching, Serian, Samarahan, Sri Aman, Betong, Sarikei, Sibu, Mukah, Kapit (Song) dan Bintulu (Tatau).
“Sementara Sabah di Tawau (Tawau, Kunak dan Lahad Datu),” kata kenyataan itu. – KOSMO! ONLINE


5,000 buaya dibimbangi ‘serang’ karnival Brazil
Oleh KOSMO!

16 April 2022, 5:30 pm
RIO DE JANEIRO – Sebuah karnival popular yang bakal berlangsung di kota raya Rio de Janeiro, Brazil pada minggu depan dibimbangi bertukar menjadi pertunjukan seram kerana diadakan di tebing sungai yang dihuni lebih 5,000 ekor buaya caiman, lapor akhbar Daily Star UK semalam.
Caiman adalah spesies reptilia daripada keluarga buaya dan boleh mencapai panjang hingga 3 meter.
Pesta empat hari yang akan bermula Rabu ini itu merupakan yang terbesar di dunia. Ia dijangka menerima  dua juta pengunjung setiap hari.
Aktivis-aktivis  pemuliharaan alam sekitar bagaimanapun berkata, caiman yang tinggal di sungai dan lagun merentasi bandar tepi laut itu mula muncul dari lubang dan longkang di Rio de Janeiro dan kawasan sekitarnya.
Reptilia itu dikesan berkeliaran di jalanan, berjemur di bawah sinar matahari dan menceroboh rumah penduduk.
Menurut beberapa pakar, pencemaran habitat dan makanan manusia telah meningkatkan kehadiran binatang buas itu.

“Rio memiliki lebih 5,000 buaya caiman dan terdapat risiko sebilangan pemangsa tersebut ‘hadir’ ke pesta itu.
“Pengunjung diminta   sentiasa berjaga-jaga sepanjang mereka berhibur,” kata seorang aktivis  pemuliharaan berkenaan. – Agensi


Bubur lambuk ‘air tangan’ Raja Permaisuri Agong
Oleh NURUL AIN NATASHA MAZLAN

16 April 2022, 6:37 pm
PETALING JAYA – Raja Permaisuri Agong, Tunku Azizah Aminah Maimunah Iskandariah berkenan mencemar duli berangkat ke Program Memasak Bubur Lambuk anjuran Kelab Kebajikan dan Sukan Istana Negara (KEKSIN) hari ini.
Istana Negara dalam satu hantaran di Facebook berkata, program itu turut melibatkan pegawai dan kakitangan Istana Negara yang diadakan di pekarangan surau utama Istana Negara.
“Masakan bubur lambuk sentuhan air tangan Seri Paduka Baginda Raja Permaisuri Agong akan diagihkan kepada anggota polis dan tentera yang bertugas.
“Bubur lambuk ini juga akan diberikan kepada rumah kebajikan dan masjid di sekitar Kuala Lumpur,” kata Istana Negara hari ini. – KOSMO! ONLINE


Remaja kejut sahur guna muzik rancak, joget seksi
Oleh KOSMO!

16 April 2022, 7:00 pm
JAKARTA – Sebuah klip video di media sosial Indonesia memaparkan senario beberapa remaja menaiki trak pikap cuba mengejutkan penduduk untuk bangun bersahur dengan memasang muzik rancak, lapor laman berita Suara.com.
Video yang dirakam oleh seorang penduduk di bandar Samarinda, wilayah Kalimantan Timur itu dimuat naik dalam akaun TikTok bernama @samarinda_etam.
Menerusi video berkenaan, sebuah trak pikap berwarna hitam dilihat berhenti di tepi sebatang jalan.
Kelihatan beberapa remaja lelaki dan perempuan sedang menari di atas trak pikap tersebut mengikut rentak muzik rancak yang dipasang mereka.
Seorang remaja perempuan yang sedang menari mendapat kecaman netizen apabila dilihat memakai pakaian yang menjolok mata.
Video berkenaan mendapat perhatian netizen di ruangan komen.

“Kejut orang sahur atau clubbing?’’ tulis seorang netizen.
“Rindu Ramadan tahun 2011, kejut sahur pakai baldi dan kayu pemukul,’’ komen netizen lain. – Agensi


Pemain TFC, Mohd. Faiz dikejarkan ke hospital
Oleh TENGKU DANISH BAHRI TENGKU YUSOFF

16 April 2022, 6:30 pm
KUALA TERENGGANU – Pemain sayap Terengganu FC (TFC), Mohd. Faiz Nasir dikejarkan ke Hospital Sultanah Nur Zahirah di sini selepas mengadu mengalami masalah kesihatan awal pagi tadi.
Pengurus pasukan TFC, Mohd. Fadhil Wahab, berkata, pemain berusia 29 tahun yang digelar peminat sebagai ‘Messi Terengganu’ itu mengalami muntah-muntah pada pukul 3 pagi.
“Sebelum kejadian beliau menjalani latihan seperti biasa bersama rakan sepasukan di Stadium Sultan Mizan Zainal Abidin, Kuala Nerus.
“Latihan malam itu sebagai persiapan menghadapi Sarawak United pada aksi Liga Super malam esok,” katanya ketika dihubungi Kosmo! di sini hari ini.
Terdahulu tular status di media sosial yang dipercayai dimuat naik adik perempuan Mohd. Faiz memaklumkan pemain itu kini dirawat di Unit Rawatan Rapi (ICU) sebuah hospital.
Mohd. Fadhil berkata, status kesihatan Mohd. Faiz namun masih belum dapat disahkan oleh pakar perubatan HSNZ.

Ujar beliau, pemeriksaan lanjut sedang dilakukan terhadap tahap kesihatan jantung pemain lincah terbabit.
“Saya dimaklumkan keadaannya stabil. Sama-sama kita doakan beliau segera pulih dan dapat membantu TFC dalam saingan Liga Malaysia musim ini,” katanya.
Difahamkan Mohd. Faiz baru pulih daripada simptom demam berpanjangan sehingga terlepas dua perlawanan awal Liga Super menentang Petaling Jaya City FC dan Johor Darul Ta’zim. – KOSMO! ONLINE


Status pukul isteri, bapa Ainul Mardhiah perjelas hanya drama
Oleh DIYANATUL ATIQAH ZAKARYA

16 April 2022, 6:21 pm
MELAKA – Bapa kepada kanak-kanak yang pernah mendapat perhatian ramai kerana menghidap ‘Germ Cell Tumour’ ketika berusia sembilan bulan, Ainul Mardhia menafikan spekulasi yang timbul berkenaan keharmonian rumah tangganya.
Bapa kanak-kanak itu, Ahmad Safiuddin Ahmad Razak, 27, berkata, spekulasi berkenaan timbul disebabkan laporan sebuah portal mengenai satu hantaran yang dibuat oleh ibu kepada Ainul Mardhiah di Instagram.
Menurut beliau, status yang dimuat naik oleh isterinya, Nurul Erwani Zaidi, 27, mengenai insiden dikasari suami itu sebenarnya reaksi ibu Ainul Mardhia selepas menonton drama Nusyuz Berkiblat Cinta.
“Bukan saya pukul isteri saya, sebenarnya Erwani nak kongsi kisah drama tu dengan kawan-kawan dia, tak tahu pulak media ambil cerita tu.
“Dia tengok drama tu pagi tadi saya pun tak tahu apa tajuknya sebab tak layan drama,” katanya.
Terdahulu, pagi ini tular mengenai status Nurl Erwani yang bertanya mengenai pendapat sekiranya seorang isteri sekiranya dikasari oleh suami.

“Kalau korang kena sepak terajang, tinggal atau ‘stay’ dan reda?” tulisnya.
Status tersebut bagaimanapun telah mencuri perhatian ramai pihak termasuk sebuah portal yang melaporkan perkara tersebut tanpa menulis sebarang penjelasan daripada keluarga Ainul.
Dalam pada itu, Ahmad Safiuddin bagaimanapun meminta maaf kerana status tersebut telah menimbulkan keresahan dan salah sangka ramai.
“Ini bahayanya kalau kita ramai pengikut di laman sosial,” katanya ringkas.
Semakan Kosmo! di akaun Instagram Nurul Erwani mendapati ibu dua anak itu telah pun memuat naik status baharu untuk menjelaskan keadaan dua jam yang lalu.
“Minta maaf semua, jangan libatkan sesiapapun sebab yang salah saya up status nak tanya pendapat, tapi salah langkah. Saya delete (padam) semua.
“Lepas ni nak cerita, kena masuk gambar dulu, baru boleh minta pendapat. Rupanya ramai tak tengok lagi cerita tu,” tulisnya sambil disertakan tangkap layar drama Episod 1 Nusyuz Berkiblat Cinta.
Untuk rekod, Ainul Mardhiah, 4, merupakan kanak-kanak yang pernah mendapat perhatian negara selepas menghidap ‘Germ Cell Tumour’ ketika berusia sembilan bulan, termasuk Dr. Nur Amalina Che Bakri yang membantu mengeluarkan tumor seberat 200 gram daripada mulutnya. – KOSMO! ONLINE


Rumah terbakar disambar petir
Oleh AIMUNI TUAN LAH

16 April 2022, 4:04 pm
GUA MUSANG – Hasrat seorang ibu tunggal untuk beraya bersama sembilan anak dan lebih 20 cucu tidak kesampaian apabila rumahnya musnah dalam kebakaran dipercayai akibat dipanah petir dalam kejadian di Felda Chiku 2, di sini semalam.
Kejadian kira-kira pukul 8 malam itu disedari penduduk kampung selepas mangsa, Rahani Abdul Rashid, 58, bersama seorang anak bongsu dan cucunya dalam perjalanan ke masjid Felda Chiku 3 untuk menunaikan solat sunat tarawih.
Rahani memberitahu, sebelum kejadian, berlaku hujan lebat disusuli dengan dentuman petir di kampung itu dan jiran ternampak api merebak ke bahagian dinding papan hadapan rumah.
“Kami terus berpatah balik selepas jiran menelefon anak memaklumkan rumah kami telah terbakar. Sejurus sampai di rumah, kami dapati api sedang marak membakar di bahagian hadapan rumah.
“Kami tak sempat selamatkan harta benda kerana api merebak dengan cepat menyebabkan motosikal Honda Dash 125 yang berada di pekarangan rumah turut hangus,” katanya ketika ditemui pemberita di lokasi rumahnya di sini hari ini.
Ujar Rahani, impiannya untuk beraya di rumah itu bersama anak dan cucu pada tahun ini musnah kerana rumah itu menjadi tempat berkumpul semua ahli keluarga sejak 30 tahun lalu.

Menurutnya, susulan kejadian, dia mengalami kerugian yang dianggarkan sebanyak RM100,00 apabila rumah, perabot, peralatan elektrik dan semua kelengkapan musnah.
Sementara itu, Ketua Polis Daerah Gua Musang, Superintendan Sik Choon Foo berkata, kejadian kebakaran rumah separa batu itu tidak melibatkan kecederaan atau kehilangan nyawa. – KOSMO! ONLINE


Lafaz cerai dalam ‘live’ Facebook aibkan pasangan, keluarga
Oleh YATIMIN ABDULLAH

16 April 2022, 4:41 pm
KOTA BHARU – Cerai talak tiga dilafazkan seorang lelaki terhadap isterinya yang dibuat secara langsung di Facebook baru-baru ini tidak sepatutnya dilakukan kerana ia mengundang persepsi negatif kepada masyarakat.
Menteri di Jabatan Perdana Menteri (Hal Ehwal Agama), Datuk Idris Ahmad berkata, tindakan itu dilihat telah membuka aib pasangan terbabit dan keluarga mereka.
Menurutnya, perceraian pada hakikatnya merupakan kaedah terakhir yang boleh diambil oleh pasangan suami isteri dalam menyelesaikan pertelingkahan dalam rumah tangga mereka.
“Lafaz talak satu dilakukan selepas mereka habis membuat perundingan. Perceraian adalah perkara halal yang tidak disukai oleh Allah SWT.
“Kita patut malu dengan tindakan melafaz cerai secara langsung (live). Mungkin mereka mahu menaikkan penilaian (rating) di laman sosial sehingga menggadai maruah dan mengaibkan pasangan,” katanya kepada pemberita selepas merasmikan Pusat Pembangunan Keluarga Mawaddah Kelantan di sini hari ini.
Terdahulu, tular di media sosial tindakan seorang lelaki berusia 53 tahun melafaz cerai talak tiga terhadap isterinya secara siaran langsung di Facebook pada Rabu lalu.

Lelaki itu membuat kemunculan semula secara langsung selepas tujuh hari hilang sebelum menceraikan isterinya dengan talak tiga di hadapan penonton. – KOSMO! ONLINE


Tiga lelaki ditahan kes penemuan mayat perut terburai
Oleh MOHD. HUSNI MOHD. NOOR

16 April 2022, 4:21 pm
SEPANG – Tiga lelaki warga Indonesia ditahan berhubung penemuan mayat seorang lelaki warga asing yang mati dibunuh di Jalan Sepang-Salak, pagi semalam.
Ketiga-tiga suspek yang berusia 24 hingga 50 tahun itu ditahan di sebuah rumah di Padang Jawa, Shah Alam pada pukul 1 pagi tadi.
Ketua Polis Daerah Sepang, Asisten Komisioner Wan Kamarul Azran Wan Yusof berkata, pihaknya merampas tiga buah telefon pintar daripada tiga suspek tersebut.
Ketika soal siasat dilakukan, kesemua suspek tidak mengaku terlibat dalam kes bunuh berkenaan.
Berita berkaitan: Mayat lelaki perut terburai ditemui dalam ladang sawit
“Kita masih menyiasat motif sebenar kejadian dan tidak menolak kemungkinan ia bemotifkan dendam dan cemburu kerana mangsa menjalin hubungan dengan seorang wanita tempatan,” katanya ketika dihubungi hari ini.

Mangsa disahkan warga Bangladesh berusia 25 tahun selepas proses pengecaman mayat dilakukan oleh sepupu dan teman wanita mangsa.
Ujar Wan Kamarul Azran lagi, pihak polis sedang memburu seorang lagi suspek yang merupakan bekas suami kepada teman wanita mangsa bagi membantu siasatan.
Terdahulu, Kosmo! Online semalam melaporkan tentang penemuan mayat seorang lelaki dalam keadaan mengerikan dengan luka pada perut, usus terkeluar dan tangan diikat dengan kabel di sebuah ladang kelapa sawit.-KOSMO! ONLINE


Tiga pelesit rempit tersungkur
Oleh NOOR HASLIZA NUSI

16 April 2022, 4:55 pm
BALIK PULAU – Keterujaan tiga pelesit rempit mempamerkan aksi tunggangan berbahaya memakan diri apabila mereka diberkas dalam Op Samseng Jalanan di kawasan Bayan Baru-Lebuh Raya Tun Dr. Lim Choong Eu di sini awal pagi tadi.
Ketiga-tiga lelaki berusia dalam lingkungan 20-an itu ditahan sepasukan polis Bahagian Siasatan dan Penguatkuasaan Trafik (JSPT), Ibu Pejabat Polis Daerah (IPD) Barat Daya mulai pukul 11 malam hingga 7 pagi tadi.
Ketua Polis Daerah Barat Daya, Superintendan Kamarul Rizal Jenal berkata, dalam operasi itu, pihaknya menahan tiga penunggang dan merampas motosikal di bawah Seksyen 42 Akta Pengangkutan Jalan 1987 selepas melakukan aksi menunggang secara berbahaya termasuk kepada pengguna jalan raya lain.
“Selain menyita dua buah motorsikal, sebanyak 14 keping saman turut dikeluarkan atas kesalahan lain. Mereka dibawa ke Balai Polis Bayan Lepas untuk siasatan lanjut,” katanya dalam satu kenyataan hari ini.
Jelas beliau, pihaknya sentiasa memantau aktiviti samseng jalanan setiap masa terutama pada hujung minggu bagi mengekang kegiatan tersebut di daerah ini. -KOSMO! ONLINE


YaPEIM, PPIM salur bantuan Aidilfitri kepada 650 bekas atlet kebangsaan
Oleh ALWANI ZAFIRAH

16 April 2022, 3:38 pm
KUALA LUMPUR – Yayasan Pembangunan Ekonomi Islam Malaysia (YaPEIM) dan Persatuan Pengguna Islam Malaysia (PPIM) menyasarkan seramai 650 bekas atlet kebangsaan untuk  menerima bantuan Aidilfitri berjumlah RM65,000.
Kesemua penerima terdiri daripada kategori B40, asnaf dan mereka yang memerlukan sepanjang Ramadan ini.
Pengerusi Lembaga Pemegang Amanah YaPEIM, Datuk Mohd. Redza Shah Abdul Wahid berkata, program ini dianjurkan bagi mengenang dan menghargai jasa bekas atlet-atlet kebangsaan yang banyak mengharumkan nama negara.
“Kita adakan program sebegini untuk membantu bekas atlet yang hidup serba kekurangan selain mengenang jasa mereka yang telah mengharumkan nama Malaysia ke peringkat antarabangsa.
“Seramai 650 bekas atlet menjadi sasaran YaPIEM untuk dibantu melibatkan 500 penerima akan menerima bantuan Bingkisan Aidilfitri berupa biskut raya bernilai RM100, manakala 150 bekas atlet lain akan menerima bantuan tunai RM100.
“Sumbangan ini turut mendapat kerjasama Yayasan Kebajikan Atlet Kebangsaan (YAKEB) yang bertindak sebagai pengelola bagi mengumpul bekas atlet kebangsaan yang hadir untuk menerima sumbangan hari ini,” katanya pada Majlis Sumbangan Bingkisan Aidilfitri bersama bekas atlet kebangsaan di sini hari ini.

Setakat hari ini, seramai 150 bekas atlet telah dikenal pasti untuk diberi sumbangan dan program hari ini , seramai 25 atlet hadir manakala bakinya akan disalurkan kemudian.
Sementara itu, Ketua Aktivis PPIM, Datuk Nadzim Johan memaklumkan, menjadi satu keperluan utama untuk memastikan kebajikan para atlet mahupun bekas atlet terus terbela selari dengan jasa dan pengorbanan mereka dalam mengharumkan nama negara.
“Sepatutnya perlu ada satu peruntukan khas agar bekas atlet kebangsaan ini dibantu terutama dari segi kebajikan agar tidak timbul isu mereka hidup susah selepas bersara,” ujarnya. – KOSMO! ONLINE


KKM sedia hadapi peningkatan Covid-19 musim Aidilfitri
Oleh MOHD AZLI ADLAN

16 April 2022, 4:48 pm
KUALA TERENGGANU – Kementerian Kesihatan (KKM) menjangkakan akan berlaku peningkatan kes positif Covid-19 pada musim perayaan Hari Raya Aidilfitri yang akan disambut pada awal bulan depan.
Menteri Kesihatan, Khairy Jamaluddin Abu Bakar berkata, risiko jangkitan Covid-19 akan meningkat berikutan pergaulan secara meluas ramai pihak sewaktu menyambut perayaan tersebut.
“Ini raya (Aidilfitri) pertama kita boleh rentas negeri dalam tempoh dua tahun. Dulu mungkin seorang dua balik (dengan kebenaran) tetapi kini semua akan balik serentak.
“Mereka sudah pasti tidak akan pakai pelitup muka di rumah, jadi risiko jangkitan (Covid-19) tinggi,” katanya ketika melakukan lawatan kerja di Hospital Sultanah Nur Zahirah di sini hari ini.
Khairy Jamaluddin memberi jaminan KKM sudah bersedia untuk menghadapi kemungkinan itu dan berkemampuan memberi rawatan sebaiknya kepada individu yang bakal dijangkiti Covid-19 kelak.
Begitu pun, beliau memberitahu Covid-19 masih lagi memberi mudarat serius kepada golongan warga emas terutama mereka yang menghidap penyakit tekanan darah tinggi, diabetes dan alahan sistem imuniti.

“Saya merayu mereka agar segera mendapatkan dos penggalak bagi melindungi diri. Mungkin sebelum ini, mereka beri alasan tidak mahu ambil kerana tidak pergi ke mana-mana tetapi raya (Aidilfitri) ini anak (mereka) akan balik.
“Setakat ini, kadar pengambilan dos penggalak dalam kalangan warga emas berusia 60 tahun ke atas di negara ini mencecah 77 peratus dan sebolehnya kita mahu ia meningkat kepada 90 peratus,” katanya. – KOSMO! ONLINE


KWSP terima 5.3 juta permohonan Pengeluaran Khas
Oleh NUR HUDA MUSA

16 April 2022, 3:45 pm
PETALING JAYA – Kumpulan Wang Simpanan Pekerja (KWSP) menerima sebanyak 5.3 juta permohonan di bawah kemudahan Pengeluaran Khas sejak dibuka kepada ahli pada 1 April lalu.
KWSP dalam satu kenyataan berkata, jumlah permohonan itu bersamaan dengan amaun pengeluaran berjumlah RM40.1 bilion.
“Setakat pukul 8 malam, 14 April 2022, sebanyak 5.3 juta permohonan diterima di bawah kemudahan Pengeluaran Khas. Jumlah permohonan itu merangkumi 44 peratus daripada 11.95 juta ahli yang layak.
“Pembayaran akan dibuat secara berperingkat yang mana pembayaran pertama akan bermula pada 20 April ini,” katanya di sini hari ini.
Sebanyak 55 peratus daripada pemohon merupakan ahli B40 yang berpendapatan kurang daripada RM1,700, 59 peratus ahli M40 (RM1,701 hingga RM4,900), dan 39 peratus ahli T20 (berpendapatan melebihi RM4,900).
“Sebanyak 29 peratus ahli tidak formal dan tidak aktif juga telah memohon.

“Bumiputera Melayu merupakan kumpulan pemohon mengikut kaum yang tertinggi iaitu 63 peratus, diikuti Cina 12 peratus, India 7 peratus manakala selebihnya kaum Bumiputera Sabah dan Sarawak, dan bukan warganegara,” ujarnya.
Tiga sebab utama permohonan dibuat iaitu pengurangan pendapatan (24 peratus), membantu pasangan atau ahli keluarga (23 peratus) dan menambah sumber kewangan (14 peratus).
Tujuan pengeluaran pula adalah untuk menampung perbelanjaan keperluan asas harian atau bulanan (40 peratus), membayar tunggakan hutang (26 peratus), menambah simpanan atau dana kecemasan (8 peratus), dan membantu ahli keluarga yang terjejas kewangan (7 peratus).
KWSP turut menasihatkan ahli untuk tidak berkongsi gambar atau dokumen berkaitan Pengeluaran Khas di platform media sosial bagi mengelak menjadi mangsa penipuan.-KOSMO! ONLINE


Dua beranak sempat selamatkan diri
Oleh KOSMO!

16 April 2022, 4:11 pm
Oleh NURULAZMA SHAFIQAH KHAIRUL AZHAR
JEMPOL – Dua beranak sempat menyelamatkan diri dalam kejadian kebakaran yang memusnahkan rumah mereka di Felda Palong 7 di sini hari ini.
Komander operasi, Penolong Kanan Penguasa Bomba, Mohd. Hazreen Mohd. Zahar berkata, pihaknya menerima panggilan pukul 10.31 pagi dan tiga pegawai serta 16 anggota dari Balai Bomba dan Penyelamat Seri Jempol bersama tiga anggota bomba bantuan dikejarkan ke lokasi.
“Kejadian melibatkan sebuah rumah separuh kekal yang terbakar 90 peratus. Api dapat dikawal dalam masa 10 minit dan padam sepenuhnya setengah jam kemudian,” katanya ketika dihubungi hari ini.
Jelas beliau, ketika kejadian, terdapat seorang wanita berusia 64 tahun dan anak lelakinya berusia 26 tahun di dalam rumah. Mereka bagaimanapun berjaya menyelamatkan diri.-KOSMO! ONLINE


Indonesia pertimbang jemput Ukraine hadiri kemuncak G20
Oleh KOSMO!

16 April 2022, 4:00 pm
JAKARTA – Indonesia masih meneliti permintaan untuk menjemput Ukraine hadir ke Sidang Kemuncak negara-negara Kumpulan 20 (G20)  yang akan diadakan di Nusa Dua, Pulau Bali pada November ini, lapor laman berita Kompaskelmarin.
Ini susulan kenyataan Presiden Amerika Syarikat (AS), Joe Biden yang meminta Indonesia untuk turut menjemput Ukraine jika Rusia memutuskan untuk hadir di forum G20.
Bagi tujuan itu, Menteri Luar Negeri Indonesia, Retno Marsudi dan kakitangannya sedang berbincang  dengan pelbagai kumpulan berkaitan perkembangan keadaan geopolitik global dan kesannya terhadap pelaksanaan G20 di Indonesia.
“Isu ini masih dalam perbincangan dan lebih banyak perbincangan akan diadakan dengan pelbagai kumpulan, dasar luar negara agar ia lebih menyeluruh apabila Indonesia akhirnya membuat keputusan mengenainya,” kata Jurucakap Kementerian Luar Indonesia, Teuku Faizasyah.
Indonesia sebelum ini mengadakan rundingan dengan semua anggota G20 untuk memetakan pandangan setiap negara berhubung perkembangan konflik semasa antara Rusia dan Ukraine.
Sementara itu, Retno akan mengadakan rundingan pusingan kedua dengan beberapa negara Eropah berhubung pelaksanaan Sidang Kemuncak G20 semasa lawatan ke rantau itu minggu depan.

Ketua Biro Sokongan Kepimpinan Strategik (BDSP) Kementerian Luar Negeri, Achmad Rizal Purnama Rizal mendedahkan Retno akan berkomunikasi dengan Menteri Luar Kesatuan Eropah, Menteri Luar Jerman dan Menteri Luar Itali. – Agensi


Malaysia kutuk sekeras-kerasnya serangan penjajah Israel
Oleh EDDY AQMAL MOHAMED HAMIDI

16 April 2022, 5:00 pm
PUTRAJAYA – Malaysia mengutuk sekeras-kerasnya serangan tentera penjajah Israel ke atas penduduk awam Palestin dan jemaah Masjid Al Aqsa awal pagi semalam.
Perdana Menteri, Datuk Seri Ismail Sabri Yaakob berkata, kerajaan turut menyatakan kebimbangan susulan peningkatan keganasan di wilayah Palestin ysng diduduki Israel .
“Serangan itu berlaku ke atas salah sebuah masjid paling suci bagi umat Islam dalam bulan Ramadan yang mulia ini menunjukkan keganasan berlanjutan serta dasar aparteid yang diamalkan oleh tentera penjajah Israel terhadap hak-hak asasi, kehidupan, kesejahteraan serta maruah rakyat Palestin.
“Mendasari hal ini, Malaysia meminta masyarakat antarabangsa memperbaharui tekad bagi mencari penyelesaian terhadap konflik Israel-Palestin yang berpanjangan ini,” katanya dalam satu kenyataan hari ini.
Menurutnya, Malaysia akan terus bekerjasama rapat dengan masyarakat antarabangsa bagi mencari keamanan dan keadilan bagi rakyat Palestin selain kemakmuran di rantau Timur Tengah.
“Pada masa yang sama, Malaysia juga menegaskan sokongan tidak berbelah bahagi kepada rakyat Palestin dan perjuangan mereka bagi mendapatkan kemerdekaan daripada pendudukan haram
Israel.

“Ia sekaligus bagi merealisasikan aspirasi untuk menubuhkan sebuah negara Palestin yang merdeka berdasarkan sempadan pra-1967, dan Baitulmuqaddis sebagai ibu kotanya,” ujar beliau.
Terdahulu, media melaporkan Sekurang-kurangnya 115 rakyat Palestin cedera dalam serangan tersebut apabila askar rejim menceroboh masuk dan menembak jemaah di laman masjid ketiga paling suci bagi umat Islam itu.
Tentera Israel turut bertindak menghalang ambulans dari Persatuan Bulan Sabit Merah Palestin menghampiri kawasan masjid bagi merawat mangsa yang cedera terperangkap di sana.- KOSMO! ONLINE


Ceramah agama tanpa tauliah boleh dijel sehingga 2 tahun
Oleh ABDUL RAZAK IDRIS

16 April 2022, 2:11 pm
SHAH ALAM – Majlis Agama Islam Selangor (MAIS) memaklumkan denda yang tinggi dan hukuman penjara menanti pihak yang memberi ceramah tanpa tauliah.
Menurut MAIS, peringatan tersebut sejajar dengan titah Sultan Selangor, Sultan Sharafuddin Idris Shah yang tidak berkenan masjid dan surau dijadikan medan berpolitik.
“Aktivis dan pemimpin politik yang mengajar kuliah agama Islam tanpa tauliah di masjid dan surau di negeri Selangor, boleh dikenakan denda tidak melebihi RM3,000 atau dipenjarakan selama tempoh tidak melebihi dua tahun atau kedua-duanya berdasarkan Enakmen Pentadbiran Agama Islam (Negeri Selangor) 2003 dibawah Seksyen 119 (1),” katanya dalam satu kenyataan hari ini.
Terdahulu Pengerusi MAIS, Tan Sri Abdul Aziz Yusof dilaporkan berkata, tauliah mengajar agama Islam yang diberikan kepada aktivis politik di Selangor ditarik balik berkuat kuasa 31 Disember tahun lalu.
Perkara itu diputuskan MAIS yang menjunjung titah Sultan Sharafuddin Idris Shah agar Islam tidak dipolitikkan dan menjadi bahan politik oleh mana-mana pihak, terutama di masjid dan surau.
Baru-baru ini, sekumpulan ahli kariah Masjid Nurul Iman Rawang menghantar memorandum bantahan kepada Sultan Selangor berhubung isu aktivis politik yang menyampaikan tazkirah Ramadan tanpa tauliah.

Menurut ahli-ahli kariah itu, tindakan aktivis tersebut menyampaikan tazkirah selepas solat Isyak pada 5 April lalu di Masjid Nurul Iman Rawang jelas melanggar titah baginda dan arahan khusus MAIS. -KOSMO! ONLINE


Tular bayi 3 bulan di Sumatera Utara boleh bercakap
Oleh KOSMO!

16 April 2022, 3:20 pm
JAKARTA – Seorang bayi berumur  tiga bulan menjadi tular di media sosial Indonesia apabila video yang menunjukkan dia bercakap dimuat naik di laman TikTok, lapor portal berita Suara, hari ini.
Rakaman video bayi lelaki bernama Abizar itu dimuat naik oleh ibunya, Devi ketika wanita itu bertanya sama adan anak itu mahu minum susu.
“Abizar mahu minum susu?” tanya Devi.
“Enggak,” jawab si bayi.
“Betul tidak mahu minum susu,” tanya si ibu lagi.
“Mahu,” kata anaknya secara spontan.

Aksi luar biasa Abizar itu mengejutkan pengguna media sosial yang menganggap bayi tersebut sebagai satu keajaiban.
Menurut Devi yang tinggal di Desa Sidomulyo, Kecamatan Pulo Bandring, Kota Kisaran, Kabupaten Asahan, Sumatera Utara, dia tidak menyangka video yang dimuat naik sebagai kenangan bersama anak sulungnya itu mendapat perhatian luar biasa.
Tambahnya, disebabkan video itu, dia menerima pelbagai tawaran daripada  produk bayi yang mahu bekerjasama dengan Abizar.
“Semoga ada rezeki untuk anak saya. Saya tidak sangka video itu menjadi tular hingga ada pihak yang mahu bekerjasama dengan anak saya,” jelas Devi.
Sehingga kini, video ‘perbualan’ Abizar dengan ibunya itu sudah mendapat lebih 20 juta  tontonan. – Agensi


Kerajaan mahu kekalkan subsidi haji
Oleh YATIMIN ABDULLAH

16 April 2022, 2:26 pm
KOTA BHARU – Kerajaan akan terus mengekalkan subsidi haji kepada semua jemaah yang terpilih untuk melaksanakan Rukun Islam kelima itu pada tahun ini meskipun terdapat cadangan supaya ia dilaksanakan secara bersasar.
Menteri di Jabatan Perdana Menteri (Hal Ehwal Agama), Datuk Idris Ahmad berkata, pihaknya menerusi Lembaga Tabung Haji (TH) mempunyai formula tertentu yang akan digunakan untuk memberikan subsidi kepada semua jemaah.
Justeru itu, menurutnya, semua jemaah haji di negara ini akan menerima subsidi yang diberi tanpa memilih golongan tertentu.
“Keputusan itu (subsidi) kekal seperti yang ditetapkan oleh kerajaan sebelum ini. Sebagai makluman, subsidi haji ini sama sekali tidak melibatkan wang kerajaan.
“Sebaliknya, wang yang digunakan untuk subsidi ini diambil daripada keuntungan pendeposit,” katanya pada sidang akhbar selepas merasmikan Pusat Pembangunan Keluarga Mawaddah Kelantan di sini hari ini.
Berita berkaitan: Kos haji naik RM25,000 tahun ini

Dalam perkembangan lain, jelas Idris, subsidi untuk jemaah menunaikan haji tahun ini akan diumumkan mengikut kuota sebenar yang diberikan oleh Kerajaan Arab Saudi.
Katanya, kerajaan memberi jaminan subsidi itu tidak akan membebankan para jemaah.
“Kerajaan juga sudah memohon untuk menambah bilangan kuota haji selain menghantar surat rayuan kepada kerajaan Arab Saudi,” ujarnya. – KOSMO! ONLINE


Selaraskan gaji minima semua sektor – ATAP
Oleh ISWAN SHAFIQ ISA

16 April 2022, 3:19 pm
SEBERANG PERAI – Persatuan Tarikan Pelancongan Pulau Pinang (ATAP) menggesa agar subsidi gaji sepanjang tempoh setahun penangguhan pelaksanaan kadar gaji minimum untuk sektor pelancongan dan hospitaliti dibuat secara lebih adil dan seimbang dengan sektor lain.
Presidennya, Ch’ng Huck Teng berkata, kedua-dua industri itu masih dalam proses untuk ‘pulih’ daripada kegawatan ekonomi susulan belenggu pandemik Covid-19 sejak dua tahun lalu.
Katanya, ketika ini juga, industri pelancongan dan hospitaliti yang dikecualikan daripada pelaksanaan kadar gaji minimum itu cuma menawarkan gaji asas sebanyak RM1,200 sahaja.
“Ini menyebabkan kami mengalami masalah kekurangan pekerja kerana ramai tidak berminat untuk bekerja di hotel dan lari untuk bekerja di kilang dan sebagainya.
“Justeru, kami berharap agar semua sektor diselaraskan gaji minima pada kadar RM1500,” katanya kepada pemberita pada program Jom Cari Kerja di Butterworth di sini hari ini.
Ekspo anjuran Biro Konvensyen dan Pameran Pulau Pinang dengan kerjasama ATAP, Persatuan Hotel Malaysia Cawangan Pulau Pinang, Persatuan Ejen Pelancongan dan Pengembaraan Malaysia serta Persatuan Taman Tema dan Pusat Hiburan Keluarga Malaysia itu dirasmikan Pengerusi Jawatankuasa Pelancongan dan Industri Kreatif negeri, Yeoh Soon Hin.

Dalam pada itu, Soon Hin berkata, terdapat 33 pempamer atau pemain industri yang mengambil bahagian pada ekspo berkenaan termasuk Rapid Penang, Plenitude Hotels, The Blanket Group of Hotels, Hard Rock Hotel, Iconic Hotel, The Top Penang, Cititel Penang dan Prima Link. – KOSMO! ONLINE


Lagu raya Aliff Syukri dikecam
Oleh KOSMO!

16 April 2022, 2:17 pm
PETALING JAYA – Usahawan sensasi, Datuk Seri Aliff Syukri ditegur dan disifatkan tidak menghormati bulan Ramadan selepas memuat naik video pendek lagu raya baru nyanyiannya yang akan dikeluarkan lima hari lagi.
Video pendek tersebut yang dimuat naik di laman Instagramnya mendapat pelbagai komen negatif daripada netizen kerana aksi beberapa orang penari dalam klip video itu yang dikatakan agak keterlaluan.
Di dalam video itu, Aliff Syukri dipaparkan sedang menyanyi sambil tiga orang penari lelaki menari dengan lincah disampingnya.
Bukan itu sahaja, pakaian penari-penari itu turut dikecam orang ramai kerana tidak bersesuaian dengan imej masing-masing yang mengenakan songkok di dalam video berkenaan.
“Nak nyanyi, nyanyi sajalah Datuk, tak perlu ada pondan terkinja-kinja macam itu. Itu yang orang kecam, takat suara Datuk ke laut itu orang dah biasa,” kata Aleen.
“Pakaian Datuk dah okey, tapi kenapa perlu penari pakai begitu,” kata Bumirah.

“Lagu apa-apa saja orang boleh dengar tapi penari latar tu langsung tak sesuai dan tak perlu pun. Dengan pakaian macam tu tapi bersongkok, biarlah sensitif sikit. Jadi lelaki biarlah macho bukan tergedik-gedik mengalahkan perempuan,” kata Syafiqah.
Sehingga kini, video tersebut telah ditonton lebih 700,000 kali dan mendapat lebih 4,000 komen. – KOSMO! ONLINE


Jangkitan Covid-19 di seluruh dunia lepasi angka 500 juta
Oleh KOSMO!

16 April 2022, 3:00 pm
WASHINGTON –  Bilangan kes Covid-19 di peringkat global kini melepasi angka 500 juta dengan sub varian Omicron BA.2 menjadi pencetus jangkitan di Benua Eropah dan Asia, lapor laman berita Wionews.
BA.2 juga menjadi penyebab lonjakan kes koronavirus di China baru-baru ini serta punca rekod baharu  jangkitan di Eropah.
Sub varian Omicron ini digelar varian ‘halimunan’  kerana lebih sukar dikesan berbanding varian Covid-19 yang lain.
Dalam perkembangan berkaitan, Korea Selatan mendahului catatan kes harian di seluruh dunia apabila merekodkan lebih 182,000 jangkitan baharu.
Negara itu juga menyumbang satu daripada setiap empat jangkitan di seluruh dunia pada masa ini.
Dalam pada itu, Kes baharu juga dikesan meningkat di 20 daripada lebih 240 negara dan wilayah termasuk Taiwan, Thailand dan Bhutan.

Bandar terbesar di China, Shanghai pula masih bergelut untuk memerangi penularan Covid-19 yang paling buruk di republik itu sejak virus  Covid-19 pertama kali muncul di Wuhan pada akhir 2019.
Hampir 25,000 kes tempatan baharu dilaporkan ketika dasar kuarantin ketat di Shanghai dikritik kerana mengasingkan kanak-kanak daripada ibu bapa dan meletakkan pesakit tidak bergejala  bersama mereka yang mempunyai gejala.
“Pencegahan dan kawalan wabak Shanghai berada pada tahap paling sukar dan paling kritikal,” kata seorang pegawai dengan suruhanjaya kesihatan perbandaran, Wu Qianyu.
Beberapa negara Eropah kini melaporkan peningkatan lebih perlahan melibatkan kes baharu tetapi rantau itu masih melaporkan lebih sejuta kes selang dua hari.
Secara keseluruhan, kes Covid-19 di Amerika Syarikat (AS) telah menurun dengan mendadak selepas mencapai kemuncak pada Januari lalu.
Namun begitu, kebangkitan semula kes di bahagian Asia dan Eropah menimbulkan kebimbangan bahawa gelombang lain mungkin menyusul di AS.
Agensi kesihatan awam kebangsaan AS berkata,  BA.2 Omicron dianggarkan merangkumi hampir tiga daripada setiap empat varian coronavirus di negara itu.
Varian BA.2 kini membentuk kira-kira 86 peratus daripada semua kes di seluruh dunia, demikian menurut Pertubuhan Kesihatan Sedunia (WHO). – Agensi


Yang jahat Bainun, bukan saiz badan dia – Ika Nabella
Oleh MOHD. HAIKAL ISA

16 April 2022, 2:31 pm
PETALING JAYA – Tidak bersetuju dengan tindakan segelintir netizen mempermainkan saiz fizikal Siti Bainun, pelakon Ika Nabella menasihatkan orang ramai tidak bertindak melulu dan terlalu mengikut perasaan.
Pemilik nama lengkap, Ika Nabila Abdul Rahim itu berkata, barangkali yang buruk atau jahat adalah perbuatan individu berkenaan bukan saiz badannya.
“Kalaupun kalian marah sangat dengan dia (Bainun), tolong jangan jadikan saiz fizikalnya sebagai bahan umpatan. Itu menunjukkan betapa rendah tahap pemikiran kalian.
“Jangan terasa hati tau saya tegur ini secara umum sahaja sebab yang jahat itu dia bukan saiz badan dia. Bayangkan orang-orang lain yang saiz badan macam Bainun, apa mereka rasa?.
“Mereka akan berasa sangat terhina berfizikal begitu sedangkan mereka tak minta pun hidup (lahir) dengan saiz badan macam itu,” tegurnya.
Tambah pelakon telefilem Pinggan Tak Rentak, Nasi Tak Dingin Raya itu, mengata saiz badan seseorang atau body shamming mempunyai akibat yang buruk terhadap seseorang.

“Kalian pernah terfikir tak kesan-kesan body shamming terhadap segelintir orang. Mungkin apa yang berlaku kepada Bella anda salah satu (kesan) daripadanya.
“Orang yang tak kuat iman akan cari orang lain yang lebih (dari sudut emosi seseorang) untuk melempiaskan rasa marah mereka. Bukankah perkara itu agak jelas, tidakkah kalian rasa begitu?,” katanya.
Kongsinya lagi, dia pernah mengenali seseorang pada waktu zaman persekolahan yang mempunyai dua personaliti berbeza yang memberikan dua layanan berlainan terhadap dua kelompok orang.
“Saya pernah kenal seseorang. Di sekolah, baik sebab saya satu-satunya kawan dia ada. Orang lain macam kejam sangat dengan dia dan apabila saya pergi rumahnya, saya terkejut layanannya terhadap orang lain di rumah (orang gaji) sangat berbeza.
“Waktu itu, usia kami dalam 11 tahun, kalian faham tak apa yang saya cuba sampaikan? Sesetengah orang rasa tertekan apabila orang lain ‘body shaming’ dan mereka akan cari orang yang kurang kuasa atau lemah di mata mereka untuk berasa lebih berkuasa,” jelas Ika, 33. – KOSMO! ONLINE


Gosip Rihanna dicurangi ketika hamil palsu, Amina bersuara
Oleh MOHD. HAIKAL ISA

16 April 2022, 2:40 pm
WANITA yang dikaitkan menjadi orang ketiga antara pemuzik berstatus bilionair, Rihanna dan kekasihnya, A$AP Rocky iaitu Amina Muaddi menafikan khabar angin tersebut.
Amina yang merupakan seorang pereka fesyen menerusi Instastory menegaskan bahawa, tuduhan berkenaan sangat tidak berasas dan merupakan gosip murahan.
“Saya percaya bahawa pembohongan tidak berasas tersebar dalam media sosial sepatutnya tidak layak diberikan sebarang respons ataupun penjelasan, terutama yang bersifat sangat jijik.
“Pada mulanya, saya beranggapan gosip palsu ini yang direka dengan niat buruk tidak seharusnya diambil serius.
“Bagaimanapun, dalam tempoh 24 jam lalu, saya kian tersedar betapa kita hidup dalam masyarakat yang sangat cepat untuk bercakap tentang sesuatu perkara tanpa memikirkan asas fakta dan limitasi,” ujar Amina yang berketurunan Romania-Jordan itu.
Tambahnya lagi, dia tidak akan sekali-kali mengkhianati kepercayaan Rihanna yang sekarang berada dalam fasa yang patut diraikan semua orang iaitu hamil anak sulungnya.

“Tak patut berlaku pada waktu paling indah dan paling diraikan dalam kehidupan seseorang.
“Dengan itu, saya harus bersuara bukan untuk mempertahankan diri sahaja tetapi berhubung orang yang saya sangat-sangat hormati dan sayangi.
“Dalam pada Rih (Rihanna) terus menjalani kehidupan penuh damai, mengandung pakai busana terbaik dan saya akan terus majukan perniagaan dan mengucapkan semua orang, selamat berhujung minggu,” jelasnya sedikit sarkastik.
Semalam, kecoh di laman sosial terutama Twitter, Rihanna yang sedang sarat hamil anak pertama dilaporkan dicurangi kekasih yang juga penyanyi rap, Rocky dan Amina dituduh menjadi orang ketiga dalam perhubungan tersebut – KOSMO! ONLINE


Guru sedang memukat ikan dikhuatiri lemas
Oleh MOHD AZLI ADLAN

16 April 2022, 3:13 pm
SETIU – Kegembiraan 15 sekawan memukat ikan berakhir dengan tragedi apabila seorang daripada mereka dikhuatiri lemas di Pantai Kuala Baru, Mangkuk di sini hari ini.
Dalam kejadian sekitar pukul 12.45 tengah malam itu, mangsa, Sugani Yasin, 51, yang juga Guru Penolong Kanan Kokurikulum Sekolah Kebangsaan (SK) Kampung Buluh di sini dihanyutkan arus laut sewaktu sedang menarik pukat bersama rakan-rakannya.
Ketua Polis Daerah Setiu, Deputi Superintendan Afandi Hussin berkata, sewaktu kejadian, mangsa dan rakan-rakannya dikatakan sedang memukat ikan di lokasi kejadian.
Beliau berkata, sebelum itu, mereka menaiki bot dari Pantai Kampung Fiktri pada pukul 9 malam ke lokasi yang terletak di muara Sungai Kuala Baru.
“Mereka melabuhkan pukat selama lebih tiga jam sebelum memutuskan untuk menariknya,” katanya di sini hari ini.
Afandi berkata, Sugani dan tiga rakan lain dikatakan telah turun dari bot untuk sama-sama menarik pukat kerana kebetulan air sedang surut.

Ujarnya, lelaki itu kemudiannya dikatakan termasuk ke dalam laluan air laut agak dalam sebelum dihanyutkan aliran deras. – KOSMO! ONLINE


Amaran ribut petir di 10 buah negeri petang ini
Oleh NUR HUDA MUSA

16 April 2022, 3:27 pm
PETALING JAYA – Jabatan Meteorologi (MetMalaysia) mengeluarkan amaran ribut petir di 10 buah negeri pada petang ini.
MetMalaysia dalam satu kenyataan berkata, keadaan hujan lebat berserta angin kencang dijangka melanda seluruh Perlis dan Pulau Pinang serta beberapa daerah di Kedah, Perak, Kelantan, Terengganu, Pahang, Selangor, Sarawak dan Sabah sehingga pukul 4 petang ini.
“Di Kedah, antara daerah yang terlibat ialah Langkawi, Kubang Pasu, Padang Terap, Kuala Muda, Sik, Baling, Kulim dan Bandar Baharu di Kedah.
“Hujan lebat berserta angin kencang juga diramalkan melanda beberapa daerah di Perak, iaitu di Kerian, Perak Tengah, Bagan Datuk dan Hilir Perak,” katanya di sini hari ini.
Selain itu juga katanya, keadaan sama dijangka berlaku di Jeli dan Kuala Krai, Kelantan manakala di Terengganu, cuaca sama turut diramal melanda Besut dan Setiu.
“Selain itu, turut dikenakan amaran sama di Pahang di Tanah Tinggi Cameron, Raub, Jerantut, Bentong dan Kuantan,” ujarnya.

Tambah MetMalaysia lagi, beberapa daerah di Selangor turut diberikan amaran sama iaitu melibatkan Sabak Bernam, Kuala Selangor, Hulu Selangor dan Gombak.
“Di Sarawak pula, amaran sama diberikan di Kuching, Serian, Samarahan, Sri Aman, Sarikei (Sarikei, Julau dan Meradong), Sibu, Mukah (Daro, Matu, Dalat dan Mukah) dan Bintulu.
“Selain itu, hujan lebat berserta ribut petir turut akan melanda beberapa daerah di Sabah sehingga pukul 4 petang ini melibatkan Tawau (Lahad Datu) dan Sandakan (Telupid),” tambahnya.- KOSMO! ONLINE


Rakyat Malaysia ‘bebas’ balik kampung beraya – PM
Oleh ABDUL RASHID ABDUL RAHMAN

16 April 2022, 1:50 pm
BERA – Perdana Menteri, Datuk Seri Ismail Sabri Yaakob memberi jaminan bahawa semua rakyat negara ini ‘bebas’ untuk pulang ke kampung bagi menyambut Hari Raya Aidilfitri pada bulan hadapan.
Tegas beliau, tiada lagi sekatan pulang ke kampung kali ini selepas dua tahun pergerakan pulang berhari raya disekat akibat pandemik Covid-19.
“Kalau kata betul atau tidak, memang betul boleh balik kampung, kita memberi kebebasan balik kampung pada tahun ini seperti biasa.
“Cuma walaupun mulai 1 April kawalan kendiri tidak lagi diwajibkan tetapi pelitup muka masih diwajibkan. Masing-masing diharap membuat kawalan kendiri bagi menjaga keselamatan diri dan orang lain,” katanya.
Beliau berkata demikian selepas menyampaikan sumbangan kepada golongan memerlukan bagi Parlimen Bera di Masjid al-Muttaqin Mengkarak di sini hari ini.
Menurut Ismail Sabri, dengan kebenaran itu, orang ramai dapat mengambil peluang untuk menyambut hari raya bersama keluarga selepas lebih dua tahun tidak dapat berbuat demikian akibat penularan Covid-19.

Tambah beliau, bagi memberi peluang orang ramai beraya bersama keluarga pada hari raya pertama, Rumah Terbuka Perdana Menteri di Sri Perdana tahun ini tidak diadakan pada hari raya pertama dan diubah kepada 8 Mei.
“Jadi balik kampung beraya dengan keluarga, sambutan malam raya itu memang ditunggu-tunggu. Buat lemang dan ketupat, rendang, kacau dodol, jadi balik dahulu dan datang semula ke Kuala Lumpur pada Ahad untuk Rumah Terbuka Aidilfitri di Sri Perdana,” katanya.
Mengulas mengenai program sumbangan sempena Aidilfitri di Parlimen Bera, beliau berkata, kira-kira 4,800 orang menerima sumbangan tunai sebagai persediaan menyambut hari raya.
Ujarnya, sumbangan daripada Yayasan Petronas itu diharap dapat membantu meringankan beban mereka untuk menyambut Aidilfitri tidak lama lagi. -KOSMO! ONLINE


Impian City julang gelaran trebel masih belum pudar
Oleh KOSMO!

16 April 2022, 1:00 pm
MANCHESTER – Para peminat Manchester City pastinya tidak sabar untuk melihat percaturan yang bakal digunakan pengurus mereka, Pep Guardiola dalam menghadapi saingan separuh akhir Piala FA menentang Liverpool di Wembley malam ini.
Aksi suku akhir menentang Atletico Madrid Rabu lalu menyaksikan Guardiola terpaksa memikirkan pelan baharu apabila beberapa tonggaknya berdepan masalah kecederaan.
Bagaimanapun, pemain pertahanan City, Aymeric Laporte optimis kelab itu kini berada di landasan tepat dan merasakan sasaran itu bukanlah sesuatu yang mustahil walaupun tiada jaminan The Citizens mampu raih tiga trofi musim ini.
“Saya fikir kami memiliki pasukan yang akan cuba memenangi segala-galanya. Kami akan hadapinya satu demi satu seperti yang kami sudah lakukan pada tahun-tahun yang lalu.
“Saya fikir kami adalah pasukan yang mahu menamatkan saingan dengan memenangi semua kejuaraan setiap kali musim baharu bermula.
“Kami juga tahu di mana kami berada sekarang dan sedar yang pasukan ini masih bersaing dalam tiga pertandingan. Kami tahu ia adalah sukar, namun saya fikir City mampu dan akan melakukannya,” kata pertahanan dari Sepanyol itu.

Selain memburu Piala FA, City juga kini masih mendahului Liverpool di puncak Liga Perdana Inggeris dan turut mengesahkan slot separuh akhir Liga Juara-Juara selepas mengetepikan Atletico Madrid.
Pertemuan dengan Liverpool ini adalah kali kedua dalam tempoh seminggu selepas seri 2-2 dalam saingan liga.
Walaupun dihimpit kepenatan, Laporte juga yakin City mampu raih keputusan positif.
“Jika segalanya dapat dilakukan mengikut apa yang dirancang, ia akan jadi minggu yang hebat buat kami sebagai pemain profesional,” jelasnya. – AGENSI


Rusia ulangi amaran keras
Oleh KOSMO!

16 April 2022, 2:00 pm
MOSCOW – Rusia memberi amaran ‘akibat amat buruk menanti’ sekiranya Sweden dan Finland memilih untuk menyertai Pertubuhan Perjanjian Atlantik Utara (NATO), lapor akhbar Daily Mail kelmarin.
Amaran itu disuarakan selepas Kremlin mengumumkan akan memperkukuhkan pertahanan nuklearnya di rantau Baltik.
Timbalan Pengerusi Majlis Keselamatan Rusia, Dmitry Medvedev berkata,  status bebas nuklear rantau Baltik bukan lagi satu jaminan, manakala keseimbangan perlu dipulihkan.
“Kita perlu mengukuhkan sempadan ini (Baltik). Sehingga hari ini, Rusia tidak pernah mengambil langkah sedemikian dan tidak mahu melakukannya.
“Namun jika perkara sebaliknya berlaku, perlu diingatkan bahawa ia tidak dimulakan oleh Rusia,” tegas Medvedev.
Bekas Presiden Rusia itu menambah, Moscow serius untuk memperkukuhkan  angkatan darat dan pertahanan udaranya serta akan mengerahkan pasukan tentera laut ke Teluk Finland.

Ancaman dan ugutan oleh Rusia  semakin kerap disuarakan selepas Sweden dan Finland dipercayai semakin hampir menyertai NATO.
Menurut laporan, permohonan oleh kedua-dua negara itu boleh diserahkan dalam tempoh hanya beberapa minggu.
Perdana Menteri Sweden, Magdalena Andersson difahamkan tidak sabar untuk negara itu menyertai NATO menjelang Jun ini dalam tindakan yang menimbulkan kemarahan Presiden Vladimir Putin.
Permohonan Sweden dijangka diserahkan semasa mesyuarat NATO di Madrid pada 29 hingga 20 Jun ini, demikian menurut media Sweden.
Finland pula yang selama ini mengelak daripada dikaitkan dengan NATO untuk tidak mengelak provokasi dengan Rusia, dilihat semakin terbuka dengan idea tersebut selepas Moscow menceroboh Ukraine.
Negara itu juga mengumumkan latihan ketenteraan di Finland Barat dengan penyertaan tentera dari Britain, Amerika Syarikat, Latvia dan Estonia.
Sementara itu, Menteri Pertahanan Lithuania, Arvydas Anusauskas berkata,  Rusia sudah menempatkan  senjata nuklear di rantau Baltik tetapi tidak mengesahkannya secara terbuka.
Anusauskas memberitahu bahawa senjata nuklear telah ditempatkan di wilayah Kaliningrad yang dikuasai Rusia di rantau Baltik sejak sebelum konflik Ukraine bermula.
“Ancaman semasa Rusia kedengaran agak pelik. Kita  tahu bahawa walaupun tanpa konflik Ukraine, Moscow menempatkan senjata nuklear pada jarak 100 kilometer dari sempadan Lithuania.
“Senjata nuklear sentiasa disimpan di Kaliningrad dan situasi ini disedari sejak sekian lama oleh masyarakat antarabangsa dan negara-negara rantau Baltik. Mereka (Rusia) menggunakannya sebagai ancaman,” jelas Anusauskas.
Wilayah Kaliningrad diapit oleh dua negara  anggota NATO iaitu Lithuania dan Poland.
Perdana Menteri Lithuania, Ingrida Simonyte berkata,  ancaman Rusia untuk meningkatkan kekuatan ketenteraan, termasuk nuklear di rantau  Baltik adalah bukan sesuatu yang baharu. – Agensi


Luluskan segera kemasukan pekerja asing
Oleh SOFIAN BAHAROM

16 April 2022, 1:59 pm
PUTRAJAYA – Kementerian Sumber Manusia digesa untuk segera meluluskan permohonan kemasukan pekerja asing bagi sektor-sektor berkaitan agar usaha pemulihan ekonomi dapat diteruskan dengan baik.
Bekas Menteri Pertanian dan Industri Asas Tani, Datuk Seri Salahuddin Ayub berkata, banyak sektor yang terjejas apabila tenaga kerja berkurang, apatah lagi kerana pekerja asing juga mewakili sebahagian besar sektor dan industri di negara ini.
“Dari restoran mamak, industri pembuatan, perladangan, perkilangan dan perkhidmatan, semuanya dikatakan terkesan disebabkan kekurangan tenaga kerja untuk mengekalkan kemampanan sehingga mengakibatkan kerugian.
“Begitu juga dengan sektor pembinaan yang dikatakan mengalami kenaikan kos pada bahan binaan disamping kekurangan tenaga kerja,” katanya dalam satu kenyataan.
Terdahulu, Majlis Pemulihan Negara (MPN) turut menggesa Kementerian Sumber Manusia dan pihak berkaitan menyegerakan proses kelulusan bagi permohonan-permohonan pekerja asing dalam negara.
Pengerusi MPN, Tan Sri Muhyiddin Yassin berkata, ia termasuk mengurangkan karenah birokrasi, mempermudahkan dan menambah baik proses kelulusan bagi menampung keperluan pekerja melibatkan industri-industri terdesak seperti pembuatan dan peladangan.

Media sebelum ini melaporkan, Presiden Persekutuan Majikan-Majikan Malaysia, Datuk Dr. Syed Hussain Syed Husman berkata, sektor sawit, pembinaan dan pembuatan berdepan isu kekurangan pekerja yang serius sehingga menjejaskan pendapatan pengusaha dan hasil cukai kerajaan.
Sehubungan itu, beliau meminta kerajaan segera menyelesaikan isu kekurangan 72,000 pekerja dalam industri perladangan kerana masalah itu akan menjejaskan daya saing negara dengan negara-negara jiran lain. – KOSMO! ONLINE


Lelaki dicekup angkara curi kasut jiran
Oleh YATIMIN ABDULLAH

16 April 2022, 1:06 pm
PASIR MAS – Seorang lelaki ditahan selepas dipercayai mencuri sepasang kasut milik jirannya di sebuah rumah di Kampung Tanjong Chenak, Slow Machang di sini semalam.
Suspek yang berusia 29 tahun itu diberkas pada pukul 12.45 tengah malam selepas polis menjalankan serbuan ke rumahnya.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, semasa ditahan, polis terus menjalankan pemeriksaan ke atas tubuh badan suspek namun, tidak menjumpai apa-apa barang salah.
Menurutnya, suspek kemudian menunjukkan sepasang kasut berjenama Off-White yang sedang dicari oleh anggota polis.
“Berdasarkan soal siasat, suspek mengaku dia telah mencuri sepasang kasut itu yang merupakan milik jirannya.
“Pemeriksaan turut mendapati, suspek mempunyai sembilan rekod lampau pelbagai kesalahan jenayah. Siasatan lanjut akan diteruskan sebaik sahaja polis mendapat perintah reman terhadap suspek,” katanya ketika dihubungi Kosmo! hari ini.

Beliau memberitahu, polis turut menyita sebuah motosikal jenis Honda C70 yang digunakan suspek semasa mencuri kasut dan kes disiasat mengikut Seksyen 397 Kanun Keseksaan. – KOSMO! ONLINE


4 sekeluarga parah ditetak ketika mahu berbuka puasa
Oleh MASTURAH SURADI

16 April 2022, 1:41 pm
KOTA TINGGI – Empat sekeluarga parah ditetak ketika menunggu untuk berbuka puasa dalam kejadian di Kampung Sedili Kecil, Kuala Sedili di sini kelmarin.
Dalam kejadian pada pukul 7 malam itu, seorang wanita berusia 34 tahun, ibu mentuanya, 50-an, dan dua adik iparnya berusia 16 dan 31 tahun cedera parah.
Difahamkan, kesemua mangsa mengalami kecederaan pada leher, kepala, tangan serta badan dipercayai dilibas dengan parang oleh suspek yang juga ahli keluarga mereka.
Ketua Polis Daerah Kota Tinggi, Superintendan Hussin Zamora berkata, Pusat Kawalan Daerah Kota Tinggi menerima panggilan daripada MERS 999 memaklumkan kes tersebut pada pukul 8.22 malam.
“Siasatan mendapati suspek yang dipercayai suami wanita berusia 34 tahun itu mengamuk secara tiba-tiba sebelum menetak empat sekeluarga tersebut dengan menggunakan parang.
“Kesemua mangsa yang cedera parah menerima rawatan di Hospital Kota Tinggi di sini dan dilaporkan dalam keadaan stabil.

“Punca kejadian tidak diketahui dan kita masih menyiasat perkara tersebut,” katanya dalam kenyataan hari ini.
Susulan kejadian itu, polis mengesan Mohd. Adi Hashim, 38, yang beralamat di Felda Air Tawar 3 bagi membantu siasatan. -KOSMO! ONLINE


Mereka boleh ambil gambar, buat ‘peace’, ‘mini love’? – Nabila Huda
Oleh MOHD. HAIKAL ISA

16 April 2022, 1:01 pm
PETALING JAYA – Terkesan dengan nasib menimpa anak istimewa kurang upaya (OKU) sindrom Down iaitu Bella, selebriti popular, Nabila Huda menyatakan sokongan tidak berbelah bahagi terhadap anak syurga tersebut.
Nabila atau nama sebenarnya, Nur Nabila Huda Suhaimi mempersoalkan tindakan peguam bela tertuduh, Siti Bainun antaranya wanita bernama Hafidzah Hassan yang tergamak bergambar beramai-ramai sambil menunjukkan simbol ‘mini love’ usai perbicaraan kes tersebut baru-baru ini.
“Wow. Mereka boleh ambil gambar dan buat (simbol) peace dan mini love?,” soal pelakon Nabila, 38, menerusi Instastory.
Sementara itu, Pelakon Wanita Terbaik di Festival Filem Malaysia ke-28 itu tidak gentar mengeluarkan kenyataan dalam satu ruangan komen akaun Instagram bahawa pengamal undang-undang itu seorang yang gila glamor.
KOMEN Nabila Huda menerusi satu hantaran status yang dimuat baik berkenaanckes mahkamah melibatkan penderaan remaja OKU sindrom Down, Bella.
Kata Nabila, mana-mana kes tular, wanita itu memunculkan diri dan ‘mencuba nasib’.
“Gila glam! mana kes-kes viral, dia akan muncul, cuba nasib buat rompakan kerana terlalu fikir untuk merompak sampai mata jadi buta untuk nampak mana satu betul atau salah.

“Kelas bawahan. Semoga kita semua dijauhilah daripada perangai buruk sebegini. Nauzubillah. Marilah kita semua berdoa supaya mereka yang menganiaya dan menyeksa adik Bella akan dapat hukuman setimpal,” getus pelakon filem Munafik itu.
Baru-baru ini, bicara kes melibatkan remaja perempuan sindrom Down berusia 13 tahun itu memasuki episod baharu apabila Mahkamah Sesyen memberitahu, dia diberi makan 20 biji cili padi selama beberapa kali seminggu oleh pengasas Rumah Bonda, Siti Bainun Ahd Razali.
Terbaharu, saksi kes turut memberitahu mahkamah, Bella dibogel dan dicurah air panas. Mahkamah juga mendengar keterangan bahawa remaja itu tidak dibenarkan minum air selama beberapa hari kerana tidak mendengar cakap Siti Bainun. – KOSMO! ONLINE


FDA lulus ujian nafas Covid-19 pertama
Oleh KOSMO!

16 April 2022, 1:00 pm
WASHINGTON – Pentadbiran Makanan dan Ubat (FDA) meluluskan penggunaan kecemasan kit ujian Covid-19 pertama yang berupaya mengesan jangkitan koronavirus melalui nafas manusia, lapor stesen penyiaran CNN kelmarin.
Menurut FDA, syarikat InspectIR Systems telah membangunkan kit tersebut, Covid-19 Breathalyzer yang bersaiz bagasi dan boleh digunakan di pejabat dan lapangan. Hasil ujian boleh diperoleh dalam masa kurang tiga minit.
Kita ujian tersebut akan memisahkan dan mengenal pasti campuran kimia bagi mengesan lima sebatian yang dikaitkan dengan jangkitan Covid-19.
Kajian InspectIR Systems mendapati alat itu mampu mengesan lebih 91 peratus sampel positif dan 100 peratus sampel negatif. Menurutnya, keupayaan sama turut diperoleh melibatkan varian lebih sukar dikesan iaitu Omicron.
Bagaimanapun, keputusan positif masih perlu disahkan menerusi ujian PCR, kata FDA.
“Keizinan yang diberikan pada hari ini (kelmarin) menandakan satu lagi contoh inovasi pantas yang berlaku menerus ujian diagnostik terhadap Covid-19.

“FDA akan terus menyokong pembangunan melibatkan ujian Covid-19 yang  baharu dengan matlamat memajukan teknologi bagi membantu menangani wabak semasa dan meletakkan AS dalam keadaan lebih baik untuk menghadapi situasi kecemasan kesihatan awam seterusnya,”kata pengarah Pusat Peranti dan Kesihatan Radiologi FDA, Jeff Shuren dalam satu kenyataan. – Agensi


CCTV rakam kenderaan sengaja langgar ‘Oyen’ hingga mati
Oleh NURUL AIN NATASHA MAZLAN

16 April 2022, 1:17 pm
PETALING JAYA – Siapa yang tak sedih apabila haiwan kesayangan mati sepertimana kejadian yang menimpa seorang wanita apabila kucing peliharaannya dilanggar seorang individu yang tidak berperikemanusiaan.
Menerusi video yang dikongsi wanita dikenali sebagai Wany Sharan di laman Facebook, kejadian berkenaan telah dirakam sistem televisyen litar tertutup (CCTV) yang dipasang di rumahnya yang memaparkan sebuah kenderaan yang dilihat sengaja melanggar kucingnya bernama Oyen.
Kejadian tersebut dipercayai berlaku di Ipoh, Perak.
“Di mana letak hati kamu? Terang-terang kamu sengaja melanggar kucing kami sehingga Oyen mati.
“Jangan bagi alasan kucing terbaring di tepi jalan (kawasan taman perumahan) adalah salah,” luahnya.
Wany Sharan turut berharap dan mendoakan agar pemandu tersebut mendapat balasan yang setimpal kerana telah menzalimi kucing.

Susulan perkongsian itu, orang ramai melahirkan rasa simpati terhadap nasib wanita tersebut menerusi komen-komen yang ditinggalkan di Facebook berkenaan.
“Bukti sudah ada, jangan bagi muka,” komen Mohammad Zulfikar.
“Kesian Oyen. Dia dah nak bangun. Memang orang itu sengaja nak langgar. Kawasan perumahan kami juga banyak kucing dan anjing tetapi saya akan pandu perlahan untuk beri mereka laluan,” komen Ivy Lavinia pula.
Turut meninggalkan komen ialah Nor Shazlinda yang mencadangkan supaya pemandu kereta berhenti dan mengalihkan kucing tersebut.- KOSMO! ONLINE.


Malaysia kecam serangan rejim Israel di Al-Aqsa
Oleh AMREE AHMAD

16 April 2022, 2:04 pm
PUTRAJAYA – Kerajaan Malaysia mengecam sekeras-kerasnya tindakan biadab tentera rejim Israel yang menyerang umat Islam di Masjid Al-Aqsa awal pagi semalam.
Menteri Luar, Datuk Seri Saifuddin Abdullah berkata, perbuatan keji tentera Zionis itu menceroboh Al-Quds ketika berlangsungnya solat Subuh juga amat dikutuk keras.
“Perlakuan tidak berperikemanusiaan itu adalah amat dikesali dan tidak sepatutnya berlaku lebih-lebih lagi pada hari Jumaat yang mulia dalam bulan Ramadan,” katannya menerusi satu kenyataan hari ini.
Sekurang-kurangnya 115 rakyat Palestin cedera dalam insiden tersebut apabila askar rejim menceroboh masuk dan menembak jemaah di laman masjid ketiga paling suci bagi umat Islam itu.
Tentera Israel turut bertindak menghalang ambulans daripada Persatuan Bulan Sabit Merah Palestin menghampiri kawasan masjid bagi merawat mangsa yang cedera terperangkap di sana.
Mengulas lanjut, Saifuddin menyifatkan tindakan kurang ajar pasukan rejim menyasarkan jemaah yang lemah ketika umat Islam berpuasa itu sebagai kejam dan tidak boleh diterima.

“Malaysia akan terus konsisten dalam memperjuangkan nasib dan kebajikan rakyat Palestin,” tegasnya merujuk kepada usaha negara itu untuk diiktiraf sebagai wilayah yang berdaulat dan merdeka.
Dalam pada itu, Kementerian Luar Arab Saudi turut mengutuk serangan tersebut dan menggesa komuniti antarabangsa tidak bersikap dwistandard terhadap keganasan Israel di Palestin. -KOSMO! ONLINE


Ramai peniaga bazar Ramadan di Kelantan gagal ikut peraturan
Oleh YATIMIN ABDULLAH

17 April 2022, 8:41 pm
TUMPAT – Jabatan Kesihatan Negeri Kelantan (JKNK) mengeluarkan sebanyak 57 notis kompaun yang bernilai RM6,400 terhadap peniaga bazar Ramadan di seluruh negeri ini sejak hari pertama puasa kira-kira dua minggu lalu.
Pengarah JKNK, Datuk Dr. Zaini Husin berkata, jumlah notis kompaun yang dikeluarkan itu hasil pemeriksaan terhadap 818 gerai melibatkan seramai 1,692 pengendali makanan di bazar Ramadan sepanjang tempoh berkenaan.
Menurutnya, kebanyakan peniaga didapati tidak mengikuti kursus pengendalian makanan anjuran JKNK selain tiada suntikan pengendali makanan sepanjang pemeriksaan dijalankan.
“Selain itu, peniaga yang tidak memakai pakaian sesuai semasa berniaga di bazar Ramadan turut dikompaun.
“Kesemua notis kompaun dikeluarkan mengikut Peraturan-Peraturan Kebersihan Makanan 2009,” katanya selepas melancarkan Kempen Budaya 3M Bazar Ramadan di Wakaf Bharu di sini hari ini. -KOSMO! ONLINE


Empat lelaki ditahan kerana rogol biawak
Oleh KOSMO!

17 April 2022, 8:00 pm
MUMBAI – Empat lelaki di negeri Maharashtra, India ditahan atas dakwaan merogol seekor biawak Bengal di sebuah kawasan perlindungan harimau, lapor laman berita India Today.
Biawak Bengal dikategorikan sebagai spesies simpanan di bawah Akta Perlindungan Hidupan Liar India 1972.
Insiden jelik itu terbongkar apabila pegawai perhutanan menemui rakaman aksi rogol dalam telefon bimbit salah seorang tertuduh.
Keempat-empat suspek ditahan dengan bantuan rakaman televisyen litar tertutup (CCTV) yang diletakkan di dalam Kawasan Simpanan Harimau Sahydari dan ditahan oleh pegawai perhutanan.
Peralatan lain yang dirampas oleh pihak berkuasa termasuk pistol yang digunakan untuk pemburuan haram, bateri dan dua motosikal.
Tiga daripada tertuduh juga didapati melawat kawasan simpanan itu bagi tujuan memburu.

Beberapa lagi gambar haiwan seperti tenggiling, arnab, kancil dan landak turut ditemui dalam telefon bimbit itu.
Pada 8 April lalu, mahkamah tempatan membenarkan mereka diikat jamin.
Pegawai perhutanan menambah bahawa mereka sedang menuntut hukuman maksimum dikenakan kepada keempat-empat suspek.
Sekiranya tertuduh disabitkan kesalahan, mereka boleh dipenjara tujuh tahun jika didakwa dan didapati bersalah di bawah Akta Perlindungan Hidupan Liar.
Bagaimanapun, pihak berkuasa sedang mempertimbangkan untuk mendakwa tertuduh melakukan kesalahan di bawah undang-undang berbeza iaitu IPC Seksyen 377 (Kesalahan Luar Biasa). – Agensi


Suami pasang sepanduk sokong minat isteri pada bintang K-pop
Oleh KOSMO!

17 April 2022, 7:00 pm
JAKARTA – Seorang suami di Indonesia mendapat pujian ramai apabila menyokong minat si isteri yang begitu meminati penyanyi K-pop dengan memasang sepanduk khas di halaman rumah.
Menurut laporan laman Suara.com, lelaki itu dirakam sedang memasang sepanduk yang memaparkan suntingan gambar isterinya duduk bersebelahan anggota kumpulan EXO, Sehun, manakala foto dirinya terletak jauh daripada mereka berdua.
Aksi tersebut dimuat naik di laman Instagram @insta_julid yang menerangkan sepanduk itu adalah tanda sayang lelaki itu kepada isterinya.
“Suami yang tidak cemburu malah menyokong minat isteri hingga sanggup mencetak sepanduk dengan konsep cinta tiga segi untuk dipasang di halaman rumah,” tulis keterangan gambar.
Kegigihan lelaki itu menuai pujian pengguna media sosial terutama peminat K-pop yang berasakan ia satu perbuatan yang sangat mengharukan. – Agensi


Jangan tanggalkan pelitup muka dalam tandas awam
Oleh KOSMO!

17 April 2022, 6:30 pm
BANGKOK – Satu kajian terbaharu mendapati bahawa individu yang tidak memakai pelitup muka dalam tandas awam adalah 10 peratus lebih berisiko untuk dijangkiti Covid-19, lapor laman Thaiger, kelmarin.
Kajian yang dijalankan oleh sekumpulan penyelidik dari Institut Penyelidikan Chulabhorn, Bangkok itu mendapati, risiko meningkat kepada hampir 100 peratus jika orang yang dijangkiti Covid-19 benar-benar batuk atau bersin di dalam tandas.
Bagaimanapun, kajian itu mendakwa jika kedua-duanya memakai pelitup muka N95 atau pembedahan, risikonya hanya 0.01 peratus.
Kini, para penyelidik memberi amaran kepada orang ramai supaya tidak menanggalkan pelitup muka ketika berada di tandas awam.
Pensyarah Fakulti Perubatan Tropika Universiti Mahidol, Thammanitchpol Denpetkul, memberitahu bahawa terdapat beberapa jenis pelitup muka yang jauh lebih berkesan daripada yang lain.
“Sesetengah pelitup muka jenis kain mungkin tidak cukup baik untuk melindungi daripada virus Covid-19 tetapi jika seseorang menggunakan pelitup N95 dan memakainya dengan betul, risikonya adalah satu daripada 100,000,” jelas Thammanitchpol. – Agensi


Kelantan FC puas lebarkan cengkaman pendahulu
Oleh AZIZAN HASHIM

17 April 2022, 11:01 pm
IPOH – Penggendali Kelantan FC The Red Warriors (TRW), Rezal Zambry Yahya gembira dengan cara amak buahnya bangkit untuk mengatasi Perak FC 3-1 dalam saingan Liga Premier di Stadium Perak, semalam.
Menurut ketua jurulatih TRW itu, kesungguhan pemain pada babak kedua adalah faktor membantu mereka perolehi kejayaan kedua berturut-turut setakat ini.
“Perak memberi saingan sengit kepada kami termasuk mendahului di separuh pertama.
“Bagaimanapun pemain saya berjaya bangkit di separuh kedua. Tahniah saya kepada mereka,”katanya.
Menurut Rezal, kejayaan anak buahnya memanfaatkan situasi bola mati turut menjadi kelebihan kepada TRW.
“Ada kala keberkesanan semasa mengambil sepakan percuma boleh membantu kejayaan.

“Ketika menentang UiTM tempoh hari, Kelantan memperolehi tiga jaringan melalui sepakan percuma. Jadi ia elemen penting, ” katanya.
Jurulatih itu berkata setakat ini dia masih membuat percubaan terhadap kesebelasan utama pasukan.
“Saya tidak boleh mengatakan barisan yang diturunkan dalam perlawanan ini adalah yang terbaik kerana masih membuat eksperimen terhadap gandingan yang diturunkan.
“Apa yang pasti gandingan yang menghasilkan mata penuh dalam perlawanan itulah yang terbaik,” katanya. -KOSMO! ONLINE


Polis siasat kes ‘Mat Salih’ berang ditegur tidak pakai pelitup muka
Oleh MUHD AFIQ AL-HAFIZ MAT YUSOF

17 April 2022, 10:58 pm
KUALA LUMPUR – Polis sedang menjalankan siasatan berhubung kejadian tular melibatkan seorang lelaki dipercayai bukan warganegara yang tidak memakai pelitup muka selain mengeluarkan kata-kata kesat terhadap pengawal keselamatan yang bertugas.
Ketua Polis Daerah Wangsa Maju, Superintendan Ashari Abu Samah berkata, kejadian dipercayai berlaku di sebuah pasar raya sekitar Jalan Ampang.
“Polis telah mengesan sebuah video berdurasi 18 saat yang dimuat naik pemilik akaun TikTok @Jin_hong.page dan akaun Twitter @Nandopaws hari ini.
“Video berkenaan memaparkan insiden seorang lelaki yang tidak memakai pelitup muka dan mengeluarkan kata-kata kesat selain menunjukkan isyarat lucah kepada pengawal bertugas tersebut.
“Polis telah menerima satu laporan berhubung kejadian dan pegawai dari Bahagian Siasatan Jenayah, Ibu Pejabat Polis Daerah Wangsa Maju telah menjalankan siasatan,” katanya dalam kenyataan di sini hari ini.
Mengulas lanjut, siasatan dijalankan di bawah Seksyen 269 Kanun Keseksaan, Seksyen 14 Akta Kesalahan Kecil dan Peraturan 18 Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan).

“Sehubungan dengan itu, orang ramai dinasihati supaya mengikut Prosedur Operasi Standard (SOP) yang telah ditetapkan oleh pihak Kementerian Kesihatan Malaysia (KKM).
“Orang ramai yang mempunyai maklumat dalam kejadian ini boleh tampil memberi maklumat atau menghubungi IPD Wangsa Maju di talian 03-92899222 atau Hotline Polis Kuala Lumpur di talian 03-21159999 atau mana-mana balai polis berhampiran,” jelasnya. – KOSMO! ONLINE.


TFC tamatkan badi kekalahan
Oleh KOSMO!

17 April 2022, 11:27 pm
PETALING JAYA – Pasukan Terengganu FC (TFC) melakar kemenangan pertama musim ini selepas menewaskan Sarawak United 2-0 pada aksi Liga Super sebentar tadi.
Pada aksi di Stadium Negeri, Kuching itu, skuad TFC yang dikendalikan oleh Nafuzi Zain membariskan kesebelasan terbaik dengan menyeraikan jentera serangan berbisa seperti Kpah Sherman, Faisal Halim dan Habib Haroon Saeed.
Pasukan Sang Penyu dilihat tidak menunggu lama untuk memecah kebuntuan apabila meraih jaringan seawal minit ke-8 hasil ledakan yang dilakukan oleh Sherman selepas menerima hantaran Habib.
Namun, Sherman yang juga bekas penyerang Kedah Darul Aman (KDA FC) menjadi duri dalam daging apabila dilayangkan kad merah pada minit ke-35 selepas melakukan terjahan keras ke atas pertahanan tuan rumah, Gonzalo Soto.
Bersambung pada babak kedua, skuad tuan rumah yang dikendalikan oleh B. Sathiananthan berusaha untuk bangkit bagi memanfaatkan peluang selepas TFC bermain dengan 10 pemain.
Namun, jentera serangan yang diketuai oleh Uche Agba gagal menguji benteng pertahanan skuad pelawat.

TFC akhirnya mengesahkan tiga mata berharga apabila pemain gantian, Muhd. Zuasyraf Zulkiefle menjaringkan gol kedua menerusi serangan balas pantas pada masa kecederaan dan keputusan 2-0 kekal sehingga wisel penamat. – KOSMO! ONLINE


Watak Sood Budak Magik kini baru tular
Oleh KOSMO!

17 April 2022, 8:37 pm
PETALING JAYA – Jika anda melayari media sosial tidak kira Facebook, Twitter, TikTok mahupun Instagram pasti anda akan perasan berkenaan satu watak lelaki pekak bernama Sood.
Watak Sood itu sebenarnya adalah daripada sebuah drama lama yang pernah disiarkan sekitar 2016 berjudul Budak Magik.
Namun, siapa sangka watak Sood yang hadir bersama watak Abang Haniman yang baru keluar penjara kini menjadi fenomena baharu di laman sosial.
Paling menarik apabila Sood berjaya menenggelamkan watak utama drama tersebut dengan kekalutan serta kekurangannya membuatkan watak lain menjadi ‘stres’ dengan kelakuannya.
Rata-rata orang ramai juga turut bersetuju dengan kehebatan watak Sood itu yang berjaya membuatkan drama Budak Magic kembali tular ketika ini.
“Aku sanggup cari balik dalam YouTube cerita Budak Magik ni sebab watak si Sood ni lah, dia punya huru hara tu mengalahkan orang normal.

“Kalau dah viral balik ni apa lagi penerbit, buat lagi satu la Budak Magik, itu pun nak kena bagitau ke,” jelas Zalisham RS.
“Itulah yang peliknya watak Sood ni sekarang baru viral, tak silap memang drama ni sudah lama, tak apa lah rezeki kau Sood,” jelas Izwan Ez. – KOSMO! ONLINE.


Awan tsunami muncul di England
Oleh KOSMO!

17 April 2022, 9:00 pm
LONDON – Satu rakaman menunjukkan pembentukan awan tsunami di Plymouth Sound, England menjadi tular di media sosial, lapor akhbar Mirror UK, semalam.
Fenomena cuaca itu disedari penduduk setempat sebelum ia melanda bandar itu sekali gus membuatkan orang ramai terpukau.
Awan tsunami berlaku apabila pemeluwapan daripada udara panas bergabung dengan air laut yang sejuk lalu menghasilkan kesan selimut awan yang bergerak pantas.
Seorang penduduk, Sam Whitfield menyifatkan pemandangan tersebut sebagai sesuatu yang mengagumkan.
“Pada asasnya ia hanyalah pengumpulan sejumlah besar kabus.
“Apabila keadaan tepat pada akhir musim bunga atau awal musim panas, pemeluwapan daripada udara hangat yang bergabung dengan air laut yang sejuk boleh mencipta kesan dramatik seperti yang dilihat sekarang,” katanya. – Agensi


Pengeluaran Khas KWSP dicepatkan bermula esok
Oleh MOHD RASDAN AHMAD

17 April 2022, 8:46 pm
PETALING JAYA – Pengeluaran Khas Kumpulan Wang Simpanan Pekerja (KWSP) sebanyak RM10,000 bakal dikreditkan bermula esok (18 April).
Menteri Kewangan, Tengku Datuk Seri Zafrul Tengku Abdul Aziz melalui Facebook rasminya sebentar tadi mengesahkan Pengeluaran Khas KWSP itu yang akan dicepatkan masanya bermula 18 April berbanding 20 April secara berperingkat sebelum ini.
Tengku Zafrul.
“Ramai yang masej dan komen dalam media sosial saya, “YB, pengeluaran KWSP boleh cepat lagi tak?”
Saya mendengar suara anda.
“Oleh itu, setelah berbincang dengan KWSP, sukacita dimaklumkan pengeluaran khas KWSP akan dikreditkan secara berperingkat mulai 18 April 2022 dan bukannya 20 April 2022 seperti yang diumumkan sebelum ini.
“Saya harap pengeluaran ini akan lebih menceriakan sambutan Aidilfitri #KeluargaMalaysia, Insya-Allah,” ujarnya sebentar tadi. -KOSMO! ONLINE.


Dituduh rasis, Michael Ang tempelak netizen
Oleh HANISAH SELAMAT

17 April 2022, 5:04 pm
PETALING JAYA – Penerbit dan pengarah, Michael Ang menempelak segelintir netizen yang mengaitkan sentimen perkauman berhubung pendapatnya mengenai kes basikal lajak baru-baru ini.
Michael memaklumkan, dia tidak menyangka tindakan menyuarakan pandangan mencetuskan kecaman pihak tertentu yang mendakwa dirinya mempertahankan wanita tersebut hanya kerana mereka sebangsa.
“Kalian netizen tak ada modal lain ke kalau hendak berhujah. Balik-balik gunakan rasisme (isu kaum)! Sudah 2022 ‘racism is so yesterday’.
“Hanya kerana saya cakap perempuan itu tak patut dipenjarakam enam tahun, dengan segera keluar kenyataan, ‘dia kaum kau, kau backup la’. Apa yang bodoh sangat tu.
“Sudah-sudahlah kamu semua ya. Bukan semua orang kat Malaysia ini pentaksub perkauman macam kamu.
“Cuma kerana saya katakan sesuatu untuk mempertahankan seseorang yang berbangsa Cina, tidak bermakna saya rasis,” katanya menerusi Instagram.

Pada Rabu lalu, Hakim Mahkamah Tinggi Johor Bahru, Datuk Abu Bakar Katar menjatuhkan hukuman penjara enam tahun serta denda RM6,000 kepada kerani, Sam Ke Ting kerana memandu secara melulu.
Kemalangan yang berlaku pada 18 Februari 2017 tersebut menyebabkan kematian lapan remaja yang menaiki basikal lajak.
Susulan itu, satu petisyen merayu pembebasan Sam Ke Ting, 27, menerusi laman Change.org telah meraih hampir 900,000 tandatangan sejak dilancarkan empat hari lalu.
Sebilangan besar masyarakat menyifatkan hukuman yang dikenakan terlampau berat sedangkan wanita terbabit hanya menjadi mangsa keadaan.
Pada masa sama, pengarah drama Kimchi Untuk Awak itu menegaskan, akan terus memberikan teguran terbuka andai merasakan ada perkara tidak betul tanpa mengira bangsa.
“Hey saya tak kisahlah kalau dia Cina ke Melayu ke India ke. Kalau saya rasa ada sesuatu yang tak betul memang saya akan saya suarakan.
“Kalau pemandu tu mabuk saya tetap akan suruh mahkamah untuk gantung sampai mati saja dia tanpa mengira bangsa.
“Sekali lagi, bukan semua orang pentaksub perkauman okay! Nak hanjingkan orang, cuba jadi kreatif lagi ya,” katanya lagi menempelak tanggapan pihak tersebut. – KOSMO! ONLINE


Wanita terselamat, kereta dipandu terbabas dalam cerun
Oleh MUHD AFIQ AL-HAFIZ MAT YUSOF

17 April 2022, 6:12 pm
KAJANG – Bomba berjaya menyelamat seorang wanita selepas kereta yang dipandunya terbabas ke dalam cerun sedalam tiga meter di Jalan 19, Sungai Chua di sini sebentar tadi.
Pengarah Bomba Selangor, Norazam Khamis berkata, pihaknya menerima panggilan kira-kira pukul 2.25 petang sebelum sepasukan pegawai dan anggota dari Balai Bomba dan Penyelamat (BBP) Kajang ditugaskan ke lokasi kejadian.
“Setibanya di lokasi, anggota mendapati sebuah kereta jenis Toyota Vios telah terbabas dan terjatuh ke dalam cerun yang dianggarkan sedalam tiga meter.
“Kejadian tersebut melibatkan seorang wanita tempatan berusia 58 tahun yang mengalami kecederaan pada bahagian belakang badan,” katanya dalam kenyataan di sini hari ini.
Kata Norazam Khamis, pihaknya telah memberi rawatan awal kepada mangsa sebelum di hantar ke Hospital Kajang untuk menerima rawatan. – KOSMO! ONLINE.


Risau Mat Dan balik England amal ‘hidup’ lama
Oleh HANISAH SELAMAT

17 April 2022, 5:31 pm
PETALING JAYA – Penyampai radio, Mat Dan mendedahkan orang tuanya di England menyarankan agar dirinya berfikir panjang sekiranya ingin pulang ke kampung halaman kerana tidak mahu terjerumus ke kehidupan lama.
Kata personaliti popular berbangsa Inggeris itu, ibu bapanya menyedari banyak perubahan positif dalam dirinya sejak menetap di negara ini sekali gus lebih risau jika dia kembali ke tanah air sendiri.
“Saya datang sini masa umur 19 tahun dan sekarang saya dah 32 tahun. Bermakna 13 tahun saya bina kehidupan di Malaysia sehingga membina keluarga.
“Sudah tentu kawan-kawan yang membesar dengan saya di England sudah stabil atau mempunyai kerjaya. Saya pula tentu tak tahu mahu kerja apa kalau pulang menetap semula di sana.
“Dulu apabila maklumkan mak ayah saya rindu kampung, mereka suruh saya fikir masak-masak sebab risau tak tahu macam mana masa depan selain lebih suka tengok perubahan positif sejak tinggal di sini.
“Bukanlah bermakna di Bristol saya terbabit dengan aktiviti buruk, cuma mereka tak ajak saya balik sebab yakin kehidupan saya lebih fokus di Malaysia,” katanya ketika ditemui di majlis berbuka puasa Hot FM dan Molek FM, baru-baru ini.

Bagaimanapun, pemilik nama sebenar Mohammad Kareef Daniel Abdullah itu berkata, dia tidak akan menolak untuk mengubah fikiran andai mempunyai alasan kukuh terutama membabitkan pendidikan permata hatinya.
“Setakat ini tiada perancangan untuk balik dan tinggal di kampung saya pula. Tapi kita tak tahu, mungkin bila anak saya besar nanti dapat pula sekolah di sana. Itu memang saya tak boleh menolaklah,” katanya.
Menerusi perkahwinan dengan Nadifa Adnan pada 2017, pasangan tersebut dikurniakan dua cahaya mata, Muhammad Zayne Taylor, dan Eydan Yusoff.
Terdahulu, selain radio, Mat Dan sebelum ini pernah mengendalikan beberapa program televisyen termasuk Haramain Backpackers dan Mat Dan Kaki Jalan selain bergelar pelakon.
Sementara itu, ditanya mengenai penyertaan bersama keluarga Molek FM, katanya, pelawaan yang diterima pengurusan radio tersebut sekitar Oktober tahun lalu dianggap sebagai rahmat.
“Sejujurnya ketika Perintah Kawalan Pergerakan (PKP) dilaksanakan, banyak rancangan serta kerja sampingan yang saya biasa buat sebelum itu dibatalkan.
“Seperti orang lain yang terkesan, banyak masa saya berada di rumah sampai saya jadi buntu. Apabila kerja yang dirancang tak menjadi, kita pun rasa sedih, tambah-tambah bila tengok anak.
“Dulu bujang tiada masalah, tapi apabila sudah ada isteri dan dua anak. Jadi memang rasa susah hati. Masa itu sudah terfikir mahu cari kerja tetap. Selepas itu, ketika saya pulang ke UK (United Kingdom) datang pula tawaran sebagai penyampai Molek FM. Sebenarnya sepanjang 13 tahun saya di Malaysia, inilah pertama kali saya dapat kerja tetap,” katanya lagi. – KOSMO! ONLINE


Orang ramai terkejut tengok lelaki diseret Myvi
Oleh ALIF AZRAI GHAZALI dan MUHD AFIQ AL-HAFIZ MAT YUSOF

17 April 2022, 4:18 pm
PETALING JAYA – Pengguna jalan raya di Jalan Lingkaran Tengah 2 (MRR2) di sini gempar selepas seorang lelaki diseret oleh sebuah kereta dalam kejadian awal tengah malam tadi.
Menerusi satu video yang dimuat naik di Twitter @isusemasaviral, dapat dilihat seorang lelaki yang tidak berbaju diseret beberapa meter oleh sebuah kereta jenis Perdoua Myvi berwarna merah.
Berdasarkan rakaman klip berdurasi 21 saat itu, lelaki berkenaan dikatakan berpaut pada bahagian pemegang pintu kereta sebelum kenderaan tersebut bergerak laju.
Susulan kejadian itu, orang ramai menyuarakan rasa tidak puas hati dengan kejadian berkenaan dan menyifatkan ia sebagai tidak patut berlaku.
“Hari-hari kejadian bukan-bukan berlaku, ke mana perginya adab murni rakyat Malaysia?“ tulis Mohd. Hafiizh AB Wahab.
“Tiada lagi nilai-nilai murni dalam masyarakat, masalah kesihatan mental patut dititik beratkan oleh kerajaan,” ujar @berusgigi.

Sementara itu, Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, pihaknya telah mengesan sebuah video berdurasi 23 saat yang dimuat naik di media sosial.
“Siasatan awal mendapati, kejadian berlaku kira-kira pukul 2.15 pagi tadi di Lebuh Raya MRR2 dari arah Bulatan Bilion menghala ke Pekan Sungai Besi.
“Kemalangan melibatkan empat buah kenderaan terdiri daripada sebuah Proton Exora, Toyota Vios dan dua buah motosikal jenis Yamaha dan kawasaki termasuk seorang pejalan kaki.
“Kereta Exora yang dipandu seorang wanita berusia 44 tahun telah brek secara mengejut selepas seorang lelaki warga China tiba-tiba melintas jalan dan pada masa sama, kereta Toyota Vios dipandu lelaki berusia 30 tahun yang berada dibelakangnya sempat menghentikan kenderaan.
“Bagaimanapun, penunggang motosikal Yamaha berusia 26 tahun tidak sempat mengelak Toyota Vios berkenaan sebelum terbabas ke hadapan. Begitu juga dengan penunggang motosikal jenis Kawasaki berusia 50 tahun yang terbabas akibat kejadian yang berlaku,” katanya dalam kenyataan di sini hari ini.
Mengulas lanjut, akibat kemalangan, penunggang motosikal Yamaha mengalami kecederaan luka pada bahagian muka manakala penunggang motosikal Kawasaki mengalami kecederaan patah kaki kiri.
“Kedua-dua mangsa telah dirawat di Hospital Universiti Kebangsaan Malaysia (HUKM) manakala pemandu kenderaan pula tiada mengalami kecederaan dan hanya mengalami kerosakan kenderaan.
“Kes kemalangan diklasifikasikan di bawah Seksyen 43 (1) Akta Pengangkutan Jalan 1978 memandu dengan tidak cermat dan tidak bertimbang rasa,” jelasnya.
Dalam pada itu, tambahnya, pejalan kaki tersebut telah dibawa IPD Cheras bagi tujuan dokumentasi kerana mengadu telah diancam oleh orang awam semasa berada di lokasi kemalangan. – KOSMO! ONLINE


Yayasan Bank Rakyat, Gema anjur Semarak Ramadan
Oleh MOHD RASDAN AHMAD

17 April 2022, 6:14 pm
PETALING JAYA – Yayasan Bank Rakyat (YBR) dengan kerjasama Gerakan Mahasiswa Tanjong Karang (Gema) telah menganjurkan Program Semarak Ramadan dalam usaha menyantuni golongan asnaf dan anak yatim.
Menteri Pembangunan Usahawan dan Koperasi, Tan Sri Noh Omar berkata, program tersebut dilihat sebagai inisiatif dalam memberi sedikit kebahagian kepada mereka yang tidak bernasib baik ketika berdepan dengan pasca pandemik Covid-19 serta memberi sinar keceriaan dalam menyambut bulan Ramadan.
“Saya berharap lebih banyak program sebegini dapat diadakan dimana ia sekali gus dapat merapatkan lagi ukhuwah antara organisasi luar dengan masyarakat sesama bangsa dan agama,” jelasnya ketika merasmikan majlis tersebut semalam.
Tambahnya lagi, program tersebut amat memfokuskan mereka yang tidak bernasib baik dan yang kurang mendapat perhatian masyarakat luar.
Turut hadir, Ahli Lembaga Pemegang Amanah YBR, Datuk Mohd. Shahrizal Sahri serta Pengurus Jabatan Program YBR, Mohd. Mukhti Abd Rahman.
Dalam pada itu, Mohd. Shahrizal berkata, program yang melibatkan 100 orang peserta itu diharapkan dapat memberikan sedikit ilmu serta pengalaman kepada mereka dalam menghayati keberkatan, kepentingan, tuntutan dan cabaran beramal sepanjang bulan Ramadan.

Antara pengisian program adalah gotong-royong menyediakan bubur lambuk, majlis berbuka puasa dan solat Maghrib berjemaah, Solat Isya’ dan Tarawih, moreh, slot motivasi, Gerak Sahur, Qiamullai dan solat subuh berjemaah serta riadah. -KOSMO! ONLINE.


Isteri bela kucing paling berisiko untuk curang
Oleh KOSMO!

17 April 2022, 6:00 pm
LONDON – Satu tinjauan terbaharu mendapati bahawa isteri yang memelihara kucing sebagai haiwan kesayangan lebih cenderung untuk berlaku curang dengan suami mereka, lapor akhbar The Sun UK, semalam.
Wakil platform janji temu individu yang sudah berkahwin, IllicitEncounters, Jessica Leoni yang menjalankan tinjauan itu berkata, 22 peratus daripada 1,400 isteri curang mengakui memiliki kucing sebagai haiwan kesayangan.
Selain kucing, wanita yang memilih ikan sebagai haiwan peliharaan juga berisiko tinggi bermain kayu tiga dengan pasangan mereka sebanyak 17 peratus.
Wanita yang memelihara anjing dipercayai paling setia kerana hanya 12 peratus sahaja daripada peserta tinjauan mengaku menduakan pasangan mereka.
Seorang wanita bernama Camilla, 42, yang mengaku curang dengan suaminya memberitahu  kucing adalah haiwan yang senang dijaga.
“Kucing sangat berdikari jadi ia memberi saya lebih banyak masa untuk menjalin hubungan sulit.

“Mempunyai kekasih gelap memberi saya suntikan adrenalin untuk menikmati hidup,” kata Camilla. – Agensi


Wanita terkejut anak angkat rupanya anak kandung suami
Oleh KOSMO!

17 April 2022, 5:00 pm
LONDON – Seorang wanita terkejut apabila mengetahui bahawa anak angkat yang dipelihara selama tujuh tahun rupa-rupanya merupakan anak kandung suaminya dengan kekasih gelap lelaki itu, lapor akhbar Daily Star UK, semalam.
Ibu kepada lima anak itu berkata, dia memilih untuk mengambil anak angkat selepas doktor menasihatinya untuk tidak hamil lagi selepas kelahiran anak keempat.
Dia dan suaminya, Dave, berbincang untuk mengambil anak angkat ketika lelaki itu diarahkan bertugas di luar negara dan mereka bersetuju untuk menunggu Dave pulang ke rumah bagi meneliti pilihan yang ada.
Namun begitu, ketika berada di luar negara, suaminya secara tiba-tiba mencadangkan pengambilan anak angkat antarabangsa dan wanita itu akhirnya bersetuju.
Dave mengendalikan semua kertas kerja dan pasangan itu menyambut kehadiran seorang bayi lelaki bernama Kalen dalam keluarga tersebut.
Rahsia identiti Kalen bagaimanapun terbongkar selepas kanak-kanak itu berusia tujuh tahun.

“Sebenarnya, sejak mengambil Kalen menjadi anak angkat, ramai ahli keluarga yang tidak percaya dia bukan anak kandung kami.
“Ini kerana wajahnya sama seperti adik-beradik lain. Tiada perbezaan ketara antara mereka,” kata wanita itu.
Tidak lama selepas itu, wanita berkenaan menyedari terdapat sesuatu yang tidak kena dengan sijil kelahiran Kalen, lantas memutuskan untuk melakukan ujian asid deoksiribonukleik (DNA).
Keputusan ujian itu membuktikan bahawa Dave ialah bapa kandung Kalen.
“Kalen ialah anak saya, tidak kira apa juga keputusan ujian DNA. Namun, saya tidak boleh memaafkan Dave dan saya telah memfailkan perceraian dengannya.
“Sekarang saya sedang berfikir bagaimana untuk memberitahu anak-anak mengenai perpisahan kami,” kongsi wanita itu di laman Reddit. – AGENSI


Debat Perdana Najib, Anwar ditetap 12 Mei ini
Oleh MOHD RASDAN AHMAD

17 April 2022, 4:08 pm
PETALING JAYA – Debat Perdana antara bekas Perdana Menteri, Datuk Seri Najib Tun Razak dan Ketua Pembangkang, Datuk Seri Anwar Ibrahim bakal diadakan pada 12 Mei nanti di Dewan Tunku Canselor, Universiti Malaya.
Melalui kenyataan bersama Penasihat Komunikasi Barisan Nasional (BN), Isham Jalil dan Ketua Penerangan PKR, Fahmi Fadzil hari ini berkata, debat tersebut yang dijadual bermula pukul 9 malam itu dapat disaksikan secara langsung melalui media-media yang akan diumumkan atau secara fizikal atas jemputan kedua-dua pemimpin tersebut.
“Format merangkumi tiga bahagian iaitu permasalahan dihadapi syarikat minyak dan gas, Sapura Energy serta sama ada ia perlu diselamatkan atau tidak.
“Selain itu, ia juga berhubung masa depan Malaysia merangkumi aspek ekonomi, politik, urus tadbir serta hala tuju negara.
“Kami percaya, ramai yang menantikan debat ini dan akan memberi peluang kepada rakyat Malaysia untuk menilai dan meraikan idea, hujah, serta pandangan berbeza dalam suasana aman yang mencerminkan budaya berpolitik lebih matang,” jelas kenyataan tersebut sebentar tadi. – KOSMO! ONLINE


Simpan mercun dalam rumah ibadat
Oleh NUR ALINA HASSAN

17 April 2022, 4:43 pm
MUAR – Seorang penjaga rumah ibadat di sebuah tokong di Parit Limbong, Parit Jawa, di sini, ditahan polis selepas dipercayai berperanan sebagai pengedar mercun di sekitar daerah ini.
Dalam kejadian pukul 12.10 tengah malam tadi, suspek berusia 58 tahun itu ditahan dalam Ops Kontraban bersama puluhan kotak besar mengandungi mercun yang disimpan di premis terbabit.
Penolong Pegawai Pemerintah Batalion 6 Pasukan Gerakan Am (PGA), Deputi Superintendan Salehin Suleiman berkata, sejumlah 92 kotak besar berwarna coklat yang mengandungi pelbagai jenis mercun ditemui dalam serbuan tersebut.
“Siasatan awal mendapati suspek tidak memiliki lesen menyimpan dan permit menjual mercun yang sah. Jumlah keseluruhan nilai rampasan adalah sebanyak RM213,000.
“Serbuan ini telah berjaya melumpuhkan satu rangkaian sindiket pengedaran dan penjualan mercun di sekitar ini dengan menjadikan rumah ibadat sebagai stor penyimpanan mercun sebelum diedarkan kepada peniaga-peniaga kecil,” katanya dalam kenyataan hari ini.
Menurut beliau, kes disiasat dibawah Akta Bahan Letupan 1957 dan suspek kini reman bagi membantu siasatan.

Salehin menyeru orang ramai agar untuk memberikan kerjasama dengan menyalurkan sebarang maklumat kepada polis bagi mengekang sebarang aktiviti menyalahi undang-undang melalui talian hotline 06-9866121 ext 3030 Pejabat Risik / Gerakan Batalion 6 PGA. – KOSMO! ONLINE


Malaysia kutuk insiden bakar al-Quran di Sweden
Oleh AMREE AHMAD

17 April 2022, 4:37 pm
PUTRAJAYA – Kerajaan Malaysia hari ini mengecam sekeras-kerasnya tindakan ekstrem oleh seorang pemimpin parti politik di Sweden yang membakar senaskhah al-Quran kelmarin.
Menurut kenyataan Wisma Putra, perbuatan keji sedemikian telah melampaui batasan dan garis norma hak kebebasan bersuara termasuk dalam isu pelaksanaan amalan beragama.
“Tindakan tersebut merupakan suatu usaha provokasi dan berniat menghasut kebencian yang mesti ditolak oleh semua pihak yang ingin hidup bersama dalam budaya damai,” katanya.
Media antarabangsa semalam melaporkan aksi pemimpin parti Stram Kurs berhaluan kanan anti-Islam, Rasmus Paludan bertindak biadab membakar kitab suci itu di bandar Linkoping.
Beliau malah dengan angkuh tidak menghiraukan bantahan sekumpulan 200 orang awam dari pelbagai agama yang mendesak pihak polis tempatan agar menghentikan perlakuan itu.
Pemimpin kelahiran Denmark yang berusia 40 tahun itu pernah mencetuskan kemarahan umat Islam apabila membakar al-Quran di Malmo, sebuah kota di selatan Sweden pada 2020.

Peguam hak asasi manusia yang progerakan gender songsang itu juga pernah mencampak kitab suci tersebut ketika demonstrasi jalanan di ibu kota Denmark, Copenhagen pada 2018.
Parti diasaskan tokoh ini pada 2017 lalu itu amat dikenali kerana pendirian tegar anti golongan imigran terutama pendatang Muslim profesional yang banyak memajukan ekonomi Sweden. – KOSMO! ONLINE


AS sertai sidang kemuncak ASEAN Mei ini
Oleh KOSMO!

17 April 2022, 3:24 pm
WASHINGTON – Presiden Amerika Syarikat (AS), Joe Biden dijangka bertemu dengan pemimpin negara-negara Asia Tenggara dalam sidang kemuncak ASEAN yang dijadual berlangsung pertengahan Mei ini, lapor akhbar Bangkok Post, semalam.
Tujuan utama pertemuan secara itu berkemungkinan memfokuskan kepada peningkatan kuasa China.
Persidangan itu sebelum ini ditetapkan pada 28 dan 29 Mac, sebelum ditangguhkan tanpa tarikh baharu dan kini, ia disahkan akan berlangsung pada 12 dan 13 Mei depan.
“Sidang kemuncak yang pada asalnya dijadualkan pada Mac lalu akan menunjukkan komitmen berterusan AS kepada ASEAN.
“Adalah menjadi keutamaan bagi Pentadbiran Biden-Harris untuk berkhidmat sebagai rakan kongsi yang kukuh dan boleh dipercayai di Asia Tenggara,” kata Setiausaha Akhbar White House, Jen Psaki.
AS dalam kenyataan terdahulu sering menyebut bahawa pengukuhan hubungan dengan negara Asia adalah keutamaan dasar luar Washington.

Ketika pertemuan Biden dengan Perdana Menteri Singapura, Lee Hsien Loong baru-baru ini, beliau mahu memastikan rantau itu kekal bebas dan terbuka.
Ia merujuk kepada apa yang didakwa AS sebagai percubaan meningkatkan kuasa dari China untuk menguasai laluan perdagangan antarabangsa.
Anggota ASEAN adalah termasuk Brunei, Kemboja, Indonesia, Laos, Malaysia, Myanmar, Filipina, Singapura, Thailand dan Vietnam.
Kenyataan AS bagaimanapun tidak menjelaskan sama ada pemimpin Myanmar akan hadir.
Pentadbiran Biden sebelum ini telah menuduh pemimpin junta tentera negara itu melakukan pembunuhan beramai-ramai terhadap minoriti Rohingya. – Agensi


‘Mat Saleh’ berang ditegur tidak pakai pelitup muka
Oleh KOSMO!

17 April 2022, 3:54 pm
PETALING JAYA – Sekali lagi kecoh di media sosial hari ini berkenaan individu yang tidak memakai pelitup muka di tempat awam.
Sekali lagi melibatkan warga asing yang dilaporkan berlaku di Village Grocer M City Ampang, ‘mat saleh’ itu dirakam tidak memakai pelitup muka ketika memasuki premis tersebut.
Menjadi tular apabila dia memarahi pengawal keselamatan yang menegurnya dan turut mengeluarkan kata-kata kesat serta isyarat lucah.
Menerusi vido yang tular di laman Twitter berdurasi 18 saat itu, orang ramai yang berada ditempat kejadian juga turut terkejut dengan tingkah laku yang ditunjukkan warga asing tersebut.
Sementara itu, menerusi media sosial rata-rata orang ramai juga mengecam tindakan ‘mat saleh’ itu dan menyifatkan dia langusng tidak layak untuk memasuki negara ini.
“Dia ingat negara bapa dia mungkin, dah kau masuk negara orang yang mewajibkan pakai pelitup muka, pakai saja lah apa susah sangat.

“Kalau tak boleh ikut senang, kau keluar. Orang tempatan ramai-ramai boleh buat kau masuk negara orang nak buat pandai,” jelas Pak Yop Yop.
“Tangkap terus, tak ada nak cakap-cakap dah dengan orang macam ni, dia ingat bangsa dia semua betul, ni letih kalau bangsa penajajah ni,” kata Riduan Hasan. – KOSMO! ONLINE.


Virus Covid-19 pada bungkusan durian dari Thailand
Oleh KOSMO!

17 April 2022, 4:00 pm
BANGKOK – Bungkusan  yang mengandungi buah durian dari Thailand dilaporkan dicemari  virus Covid-19 ketika melalui pusat pemeriksaan di Mohan, iaitu bandar  sempadan di China, lapor laman berita  Thaiger kelmarin.
Menurut beberapa pegawai kesihatan China, virus Covid-19 itu ditemui pada trak dan permukaan pembungkusan.
Tiada sebarang penjelasan diberikan tentang bagaimana perkara itu boleh berlaku dan tindakan susulan yang dilakukan.
Gabenor Wilayah  Chanthaburi di Thailand, Suthee Thongyaem telah mengarahkan peniaga buah-buahan untuk mematuhi langkah kawalan penyakit dan pekerja mereka mesti melakukan ujian calitan Covid-19 secara berkala.
“Pemeriksaan rutin Covid-19 bagi pekerja mesti dilakukan oleh pihak berkuasa sebelum sebarang penghantaran dilakukan.
“Ini kerana jika pihak berkuasa di luar negara mengesan terdapat jangkitan, sela masa tiga hari akan dikenakan sebelum proses penghantaran diteruskan,” jelas Suthee.

Jawatankuasa kawalan penyakit wilayah Chanthaburi kini mengambil langkah berjaga-jaga yang diperlukan untuk membendung jangkitan yang didakwa oleh pihak berkuasa China.
Menteri Pertanian dan Koperasi Thailand, Chalermchai Sri-on menegaskan bahawa agensi yang bertanggungjawab terhadap barangan import perlu lebih teliti terutamanya jika melibatkan  produk yang dihantar ke China.
“Kita perlu lebih peka dengan isu penyebaran  virus Covid-19  pada bungkusan bagi mengelak masalah seperti China menghentikan import durian kita,” tegas Chalermchai.
Pengarah Pejabat Penyelidikan dan Pembangunan Pertanian, Chonlatee Numnoo memaklumkan bahawa kira-kira 25,000 tan durian atau empat peratus daripada jumlah pengeluaran durian Thailand dihantar ke China. – Agensi


Pemilik, pengunjung premis hiburan di kompaun RM76,000
Oleh MUHD AFIQ AL-HAFIZ MAT YUSOF

17 April 2022, 3:46 pm
KUALA LUMPUR – Sebanyak RM 76,000 kompaun dikeluarkan ke atas 76 pengunjung termasuk seorang pemilik premis hiburan di Jalan Sultan Ismail awal pagi tadi.
Operasi tersebut telah dijalankan sepasukan polis dari Bahagian Siasatan Jenayah, Ibu Pejabat Polis Daerah Dang Wangi kira-kira pukul 1.15 pagi.
Ketua Polis Daerah Dang Wangi, Asisten Komisioner Noor Dellhan Yahaya berkata, kompaun telah dikenakan kerana premis berkenaan tidak mematuhi prosedur operasi standard (SOP) Pelan Pemulihan Negara (PPN) Fasa Peralihan ke Endemik.
“Dalam pemeriksaan tersebut, seramai 50 lelaki dan 26 wanita tempatan berusia 20 hingga 51 tahun telah dikompaun sebanyak RM1,000 setiap seorang kerana tidak mengamalkan penjarakan fizikal.
“Kita juga telah mengeluarkan kompaun terhadap pengurus premis sebanyak RM1,000 atas kesalahan gagal mengawal pengunjung mengamalkan penjarakan fizikal ketika dalam premis,” katanya dalam kenyataan di sini hari ini.
Mengulas lanjut, satu kertas siasatan juga telah dibuka di bawah Seksyen 4(1) Akta Hiburan 1992 atas kesalahan menganjur aktiviti hiburan tanpa lesen yang sah.

“Orang ramai dinasihatkan supaya mematuhi SOP yang telah ditetapkan.
“Polis juga akan terus meningkatkan operasi dan pemeriksaan di premis hiburan yang menjalankan aktiviti yang jelas melanggar SOP,” jelasnya. – KOSMO! ONLINE.


Cuaca buruk di lapan negeri petang ini
Oleh HARRITH HISHAM

17 April 2022, 3:49 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir dan hujan lebat bagi lapan negeri petang ini.
MetMalaysia dalam laporannya berkata, keadaan cuaca buruk tersebut dijangka berlaku sehingga lewat petang nanti.
“Ia dijangka di negeri Kedah membabitkan Langkawi, Kubang Pasu, Padang Terap dan Sik manakala di Perak melibatkan Larut, Matang Dan Selama, Kinta, Kampar, Batang Padang dan Muallim.
“Selain itu, turut terlibat ialah Tanah Tinggi Cameron dan Temerloh di Pahang dan seluruh kawasan di Selangor, Kuala Lumpur dan Putrajaya,” katanya.
Sementara itu, amaran yang sama turut dikeluarkan di Negeri Sembilan melibatkan Seremban, Port Dickson dan Rembau manakala di Johor hujan lebat tertumpu di Kota Tinggi.
“Di Sarawak, cuaca buruk dijangka berlaku di Sibu (Selangau), Mukah dan Bintulu (Tatau dan Bintulu),” ujarnya.

Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam. – KOSMO! ONLINE


Sahabat Usahawan AIM digalak mohon skim bantuan bersasar Ramadan
Oleh ISWAN SHAFIQ ISA

17 April 2022, 3:03 pm
SEBERANG PERAI – Sahabat Usahawan Amanah Ikhtiar Malaysia (AIM) yang memerlukan modal tambahan bagi memperkasakan perniagaan mereka digalakkan untuk memohon skim bantuan bersasar yang disediakan oleh agensi itu.
Pengerusi AIM, Datuk Shabudin Yahaya berkata, bantuan itu diberi berdasarkan jumlah permohonan yang diterima serta diberikan atas tujuan yang tertentu sahaja.
Katanya, pada masa ini, bantuan bersasar itu dilihat bertujuan membantu para Sahabat Usahawan AIM menjalankan perniagaan ketika bulan puasa dan Aidilfitri ini.
“Dengan adanya bantuan ini, sebagai contoh, Sahabat Usahawan AIM boleh membuka pusat jualan kuih-muih dan sebagainya sepanjang Ramadan ini,” katanya.
Tambah beliau, untuk rekod juga, sehingga kini, pihaknya telah mengeluarkan sebanyak RM120,000 untuk skim bantuan bersasar itu bermula Disember lalu.
Difahamkan, jumlah maksimum yang boleh dipohon di bawah skim bantuan khas bersasar itu ialah sebanyak RM5,000 bagi seorang peminjam.

Shabudin ditemui pemberita selepas merasmikan Majlis Penyerahan Sumbangan Untuk Penuntut Institut Pengajian Tinggi (IPT) yang diadakan bersama majlis penyerahan sumbangan untuk anak-anak yatim di sekitar Tasek Gelugor di sini, hari ini.
Pada majlis itu, seramai 50 penuntut IPT terpilih menerima wang tunai berjumlah RM200 tiap seorang manakala 200 anak yatim pula menerima sebanyak RM100 tiap seorang di bawah peruntukan yang diberikan kepada pusat khidmat Ahli Parlimen Tasek Gelugor.
Dalam pada itu, Shabudin yang juga Ahli Parlimen Tasek Gelugor berkata, lebih 7,000 Sahabat Usahawan AIM telah disenaraikan sebagai penerima geran khas Bantuan Banjir Keluarga Malaysia di bawah Kementerian Pembangunan Usahawan Dan Koperasi (KUSKOP).
Beliau berkata, penyerahan geran khas itu telah selesai di tiga buah negeri iaitu Selangor, Johor dan Pahang manakala dua lagi negeri yang terlibat dengan bencana yang sama iaitu Kelantan dan Terengganu dijangka selesai minggu depan. – KOSMO! ONLINE